open-index/open-wikipedia-markdown huggingface dataset:
কেৰোলিনা গোমেজ কোৰিয়া

**কেৰোলিনা গোমেজ কোৰিয়া** (ইংৰাজী: Carolina Gómez Correa; জন্ম: ২৬ ফেব্ৰুৱাৰী ১৯৭৫) এগৰাকী কলম্বিয়ান অভিনেত্ৰী, টিভি সূত্ৰধাৰ, মডেল আৰু সৌন্দৰ্য প্ৰতিযোগিতাৰ খিতাপ বিজয়ী। তেওঁ মিছ কলম্বিয়া ১৯৯৩ৰ মুকুট পিন্ধিবলৈ সক্ষম হৈছিল আৰু মিছ ইউনিভাৰ্ছ ১৯৯৪ত প্ৰথম ৰানাৰ্ছ-আপ হৈছিল। 

## সৌন্দৰ্য প্ৰতিযোগিতা
### চিনিয়ৰিটা কলম্বিয়া
তেওঁ বগোটোক প্ৰতিনিধিত্ব কৰি ১৯৯৩ চনত মিছ কলম্বিয়া খিতাপ জয় কৰিছিল। ১৮ বছৰ বয়সত কলেজো নুৱেভা গ্ৰানাডাৰপৰা স্নাতক ডিগ্ৰী লাভ কৰাৰ সময়তে তেওঁ এই মুকুট লাভ কৰে।

### মিছ ইউনিভাৰ্ছ
তেওঁ মিছ ইউনিভাৰ্ছ ১৯৯৪ প্ৰতিযোগিতাত অংশগ্ৰহণ কৰি প্ৰথম ৰানাৰ্ছ-আপ হিচাপে স্থান লাভ কৰে। পাওলা টুৰ্বে (১৯৯২) আৰু পাওলা আন্দ্ৰিয়া বেটানকুৰৰ (১৯৯৩) পিছত কেৰোলিনা গোমেজ আছিল একেৰাহে মিছ ইউনিভাৰ্ছ প্ৰতিযোগিতাত প্ৰথম ৰানাৰ্ছ-আপ হোৱা তৃতীয়গৰাকী কলম্বিয়ান। 

## কেৰিয়াৰ
খিতাপ জয়ৰ পিছত গোমেজে মডেলিং জগতত প্ৰৱেশ কৰে আৰু ইটালী তথা মায়ামীত সফলতা অৰ্জন কৰে। তেওঁ *ষ্টাৰছ* নামৰ এটা টেলিভিছন অনুষ্ঠানৰ সূত্ৰধাৰ আছিল, য'ত বহুতো শিল্পী আৰু চেলিব্ৰিটিৰ সাক্ষাৎকাৰ লোৱা হৈছিল। পৰৱৰ্তী সময়ত তেওঁ *লোকোছ ভিডিঅ'ছ* অনুষ্ঠানত জেইম গাৰ্জনৰ উত্তৰাধিকাৰী হয়। তেওঁ এগৰাকী টিভি প্ৰযোজক হিচাপেও কাম কৰিছিল। ২০০৪ চনত *এল অটেণ্টিকো ৰড্ৰিগো লিয়াল* নামৰ ধাৰাবাহিকৰ জৰিয়তে তেওঁ অভিনয় জীৱনৰ পাতনি মেলে। তেওঁৰ অভিনয়শৈলীয়ে যথেষ্ট প্ৰশংসা বুটলে আৰু ইয়াৰ পিছতে তেওঁ ২০০৬ চনত *লা বিউডা ডি লা মাফিয়া* নামৰ আন এখন ধাৰাবাহিকত মুখ্য চৰিত্ৰত অভিনয় কৰে। ২০০৭ চনৰপৰা ২০১০ চনৰ ভিতৰত তেওঁ *মুজেৰেছ আচেচিনাছ*, *চিন ৰেটৰ্ণো*, *টিম্পো ফাইনেল* আৰু *কাৰাবুজান*ৰ দৰে ধাৰাবাহিকত অভিনয় কৰে। শেহতীয়াকৈ তেওঁক এপল টিভিৰ অনুষ্ঠান *আকাপুলকো*ত দেখা গৈছে। 

তেওঁ কেইবাখনো চলচ্চিত্ৰতো অভিনয় কৰিছে। ইয়াৰ ভিতৰত উল্লেখযোগ্য হৈছে *ব্লফ* (২০০৭)। এই চিনেমাখনে কলম্বিয়াত যথেষ্ট সমাদৰ লাভ কৰিছিল। ২০১০ চনত তেওঁ লছ এঞ্জেলছলৈ গৈ জনপ্ৰিয় কমেডিয়ান ৰব স্নাইডাৰৰ সৈতে *দ্য চুজেন ৱান* ছবিত অভিনয় কৰে। ইয়াৰ উপৰি তেওঁ ব্ৰাজিলৰ একচন ছবি *ফেডাৰেল* আৰু *এল পাচিঅ*' নামৰ কমেডী ছবিটো অভিনয় কৰিছে।

## চলচ্চিত্ৰপঞ্জী

### চলচ্চিত্ৰ
* *ৰিয়েলিটী হাই* (২০১৭)
* *আডেলাইডা* (২০১৪)
* *লা লেকটোৰা* (২০১২)
* *গ্ৰীটিংছ টু দ্য ডেভিল* (২০১১)
* *দ্য চুজেন ৱান* (২০১০)
* *ফেডাৰেল* (২০১০)
* *এল পাচিঅ*' (২০১০)
* *ব্লফ* (২০০৭)
* *মাৰ্টিনিচ অল অটাৰ্ডেচাৰ* (২০০৪)

### টেলিভিছন
* *আকাপুলকো* (২০২৪)
* *ভেণ্টিনো: এল প্ৰেচিঅ' ডি লা গ্ল'ৰিয়া* (২০২৩)
* *হাৰ মাডাৰ্চ কিলাৰ* (২০২০)
* *এল বাৰন* (২০১৯)
* *চিল টিম* (২০১৮)
* *চাংগ্ৰে ডি মি টিয়েৰা* (২০১৭-২০১৮)
* *লুচিফাৰ* (২০১৬)
* *ব্লক ডি বাছকুৱেডা* (২০১৬)
* *লোচ হোমব্ৰেচ টাম্বিয়েন ল'ৰান* (২০১৪)
* *মেণ্টিৰাচ পাৰফেক্টাছ* (২০১৩)
* *লা টিচাৰ ডি ইংলেচ* (২০১১)
* *এ কোৰাজন অবিয়েৰ্টো* (২০১০)
* *কাৰাবুজান* (২০১০)
* *আমাচ ডি কাচা ডেচপাৰাডাছ* (২০১০)
* *টিম্পো ফাইনেল* (২০০৯)
* *চিন ৰেটৰ্ণো* (২০০৮)
* *মুজেৰেছ আচেচিনাছ* (২০০৭)
* *মাৰিডো এ চুৱেলডো* (২০০৭)
* *লা বিউডা ডি লা মাফিয়া* (২০০৪)
* *এল অটেণ্টিকো ৰড্ৰিগো লিয়াল* (২০০৩)

## তথ্যসূত্ৰ

## বাহ্যিক সংযোগ
* 
* 

শ্ৰেণী:অভিনেত্ৰী
শ্ৰেণী:মডেল
শ্ৰেণী:সৌন্দৰ্য প্ৰতিযোগী
সাক্ষী শৰ্মা

**সাক্ষী শৰ্মা** (জন্ম: ২০০৪) এগৰাকী ভাৰতীয় কাবাডী খেলুৱৈ। তেওঁ হিমাচল প্ৰদেশৰ বাসিন্দা আৰু ভাৰতীয় মহিলা ৰাষ্ট্ৰীয় কাবাডী দলৰ হৈ খেলে। ঘৰুৱা প্ৰতিযোগিতাত তেওঁ হিমাচল প্ৰদেশক প্ৰতিনিধিত্ব কৰে। তেওঁ এগৰাকী ডিফেণ্ডাৰ হিচাপে খেলে।

## প্ৰাৰম্ভিক জীৱন আৰু শিক্ষা
শৰ্মা হিমাচল প্ৰদেশৰ সিৰমৌৰ জিলাৰ মহাৰাল গাঁৱৰ বাসিন্দা, যদিও বৰ্তমান তেওঁ হামিৰপুৰত বাস কৰে। তেওঁৰ পিতৃ প্ৰদীপ শৰ্মা হিমাচল প্ৰদেশ বিদ্যুৎ বিভাগৰ এগৰাকী লাইনমেন। তেওঁ চণ্ডীগড় ইউনিভাৰ্ছিটিত ইংৰাজী বিষয়ত স্নাতকোত্তৰ শিক্ষা গ্ৰহণ কৰিছিল।

## কেৰিয়াৰ
২০১৫ চনত শৰ্মাই হিমাচল প্ৰদেশ স্পৰ্টছ হোষ্টেলত যোগদান কৰে আৰু তাতেই তেওঁ কাবাডী খেলৰ প্ৰশিক্ষণ আৰম্ভ কৰে। পৰৱৰ্তী সময়ত তেওঁ বিশ্ববিদ্যালয় আৰু ৰাজ্যিক স্তৰত কাবাডীত সাফল্য লাভ কৰে।

২০২৪ চনত তেওঁ খেল’ ইণ্ডিয়া ইউনিভাৰ্ছিটি গেমছৰ চতুৰ্থ সংস্কৰণত চণ্ডীগড় ইউনিভাৰ্ছিটিৰ দলৰ অংশ হিচাপে মহিলা কাবাডীত সোণৰ পদক জয় কৰে। ইয়াৰ আগতে তেওঁ হিমাচল প্ৰদেশ বিশ্ববিদ্যালয়ক প্ৰতিনিধিত্ব কৰি ওড়িশাত অনুষ্ঠিত প্ৰথম খেল’ ইণ্ডিয়া ইউনিভাৰ্ছিটি গেমছত সোণৰ পদক জয় কৰিছিল। তৃতীয় সংস্কৰণত তেওঁ হিমাচল প্ৰদেশ বিশ্ববিদ্যালয়ৰ হৈ খেলি ৰূপৰ পদকো লাভ কৰিছিল।

২০২৩ চনৰ মাৰ্চ মাহত হাৰিয়ানাত অনুষ্ঠিত ৬৯তম মহিলা ছিনিয়ৰ ৰাষ্ট্ৰীয় কাবাডী চেম্পিয়নশ্বিপত তেওঁ হিমাচল প্ৰদেশ ৰাজ্যিক দলৰ অধিনায়ক আছিল।

২০২৫ চনৰ নৱেম্বৰ মাহত বাংলাদেশত অনুষ্ঠিত মহিলা কাবাডী বিশ্বকাপত সোণৰ পদক জয় কৰা ভাৰতীয় মহিলা ৰাষ্ট্ৰীয় কাবাডী দলৰ তেওঁ সদস্য আছিল।

## তথ্যসূত্ৰ

শ্ৰেণী:ভাৰতৰ ক্ৰীড়াবিদ
শ্ৰেণী:মহিলা খেলুৱৈ
শ্ৰেণী:কাবাডী খেলুৱৈ
ধনলক্ষ্মী পূজাৰী

**ধনলক্ষ্মী পূজাৰী** (জন্ম: ২০০৪) এগৰাকী ভাৰতীয় কাবাডী খেলুৱৈ। তেওঁ ভাৰতীয় মহিলা ৰাষ্ট্ৰীয় কাবাডী দলৰ হৈ আৰু ঘৰুৱা প্ৰতিযোগিতাত কৰ্ণাটকৰ হৈ খেলে। তেওঁ এগৰাকী অলৰাউণ্ডাৰ। কাবাডীত তেওঁ ৰেইড আৰু ডিফেন্স দুয়োটা ক্ষেত্ৰতে দক্ষতা দেখুৱাইছে আৰু ৰাজ্যিক আৰু ৰাষ্ট্ৰীয় পৰ্যায়ত নিজৰ পাৰদৰ্শিতা প্ৰমাণ কৰিছে।

## প্ৰাৰম্ভিক জীৱন
পূজাৰী কৰ্ণাটকৰ দক্ষিণ কন্নড় জিলাৰ মংগালুৰু চহৰৰ সুৰতকল ইদ্যা অঞ্চলৰ বাসিন্দা। তেওঁৰ পিতৃ-মাতৃ হ'ল নাৰায়ণ পূজাৰী আৰু শশীকলা। তেওঁ মুদাবিদ্ৰীৰ আলভাছ কলেজত স্নাতক আৰু স্নাতকোত্তৰ শিক্ষা গ্ৰহণ কৰিছিল। এই মহাবিদ্যালয়খন আলভাছ এডুকেচন ফাউণ্ডেশ্যনৰ অংশ আৰু তেওঁ আলভাছ স্পৰ্টছ ক্লাব কাৰ্যসূচীৰ এগৰাকী প্ৰতিভা আছিল। কলেজ পৰ্যায়তেই তেওঁ কাবাডীত উল্লেখযোগ্য প্ৰদৰ্শন দেখুৱাই বিভিন্ন ৰাজ্যিক প্ৰতিযোগিতাত অংশগ্ৰহণ কৰে।

## কেৰিয়াৰ
পূজাৰীয়ে বিভিন্ন জুনিয়ৰ আৰু ছিনিয়ৰ স্তৰৰ প্ৰতিযোগিতাত অংশগ্ৰহণ কৰি ধীৰে ধীৰে নিজকে প্ৰতিভাশালী কাবাডী খেলুৱৈ হিচাপে প্ৰতিষ্ঠা কৰে। তেওঁ ৰাজ্যিক প্ৰতিযোগিতাসমূহত কৰ্ণাটকৰ প্ৰতিনিধিত্ব কৰাৰ লগতে বিভিন্ন ৰাষ্ট্ৰীয় প্ৰতিযোগিতাতো অংশগ্ৰহণ কৰিছে।

২০২৫ চনৰ নৱেম্বৰ মাহত বাংলাদেশৰ ঢাকাত অনুষ্ঠিত মহিলা কাবাডী বিশ্বকাপত সোণৰ পদক জয় কৰা ভাৰতীয় মহিলা ৰাষ্ট্ৰীয় কাবাডী দলটোৰ তেওঁ অংশ আছিল। বিশ্বকাপৰ পূৰ্বে ৰাষ্ট্ৰীয় শিবিৰৰ বাবে নিৰ্বাচিত হোৱাৰ পিছত তেওঁ গুজৰাটৰ গান্ধীনগৰৰ স্পৰ্টছ অথৰিটি অৱ ইণ্ডিয়া (SAI) কেন্দ্ৰত প্ৰশিক্ষণ লৈছিল। 

তেওঁ ২০২৫ চনৰ ছিনিয়ৰ ফেডাৰেচন কাপ কাবাডী চেম্পিয়নশ্বিপত কৰ্ণাটক ৰাজ্যিক দলৰ অধিনায়কত্ব কৰিছিল। ইয়াৰ উপৰি তেওঁ বিভিন্ন জুনিয়ৰ, ছিনিয়ৰ আৰু খেল’ ইণ্ডিয়া গেমছত ১২ বাৰ কৰ্ণাটকক প্ৰতিনিধিত্ব কৰিছে। সৰ্বভাৰতীয় আন্তঃবিশ্ববিদ্যালয় ক্ৰীড়াত তেওঁ মংগালুৰু বিশ্ববিদ্যালয়কো প্ৰতিনিধিত্ব কৰিছিল।

## তথ্যসূত্ৰ

শ্ৰেণী:ভাৰতৰ ক্ৰীড়াবিদ
শ্ৰেণী:মহিলা খেলুৱৈ
ব্ৰেণ্ডা বেনৱেল

**ব্ৰেণ্ডা বেনৱেল** স্নায়ুবিজ্ঞান বিভাগৰ মুৰব্বী আৰু স্নায়ুবিজ্ঞান কেন্দ্ৰৰ সহ-সঞ্চালক, আৰু ফিলাডেলফিয়াৰ শিশু চিকিৎসালয়ৰ স্নায়ুবিজ্ঞানৰ অধ্যাপিকা আৰু স্নায়ুবিজ্ঞানৰ গ্ৰেচ আৰ ল’ব এনডাউড চেয়াৰচ্ ধাৰী। ইয়াৰ উপৰি পেনচিলভেনিয়া বিশ্ববিদ্যালয়ৰ পেৰেলমেন স্কুল অৱ মেডিচিনৰ শিশু আৰু স্নায়ুবিজ্ঞানৰ অধ্যাপিকা উপাধি লাভ কৰিছে। 

বেনৱেল ফিলাডেলফিয়াৰ শিশু চিকিৎসালয়ৰ শিশু চিকিৎসা মাল্টিপল স্ক্লেৰ’ছিছ আৰু নিউৰ’ইনফ্লেমেটৰী ডিছঅৰ্ডাৰ ক্লিনিকৰ সহ-পৰিচালক। মাল্টিপল স্ক্লেৰচিছ, নিউৰ’মাইলাইটিছ অপটিকা আৰু এম অ’ জি এণ্টিব’ডি ৰোগকে ধৰি শিশুৰ ডিমাইলিনেটিং ৰোগৰ ওপৰত তেওঁ বহু পৰিমাণে প্ৰকাশ কৰিছে। বেনৱেল কানাডিয়ান পেডিয়াট্ৰিক ডিমাইলিনেটিং ডিজিজ নেটৱৰ্কৰ সহ-পৰিচালক, আন্তৰ্জাতিক শিশু চিকিৎসা মাল্টিপল স্ক্লেৰোচিছ অধ্যয়ন গোটৰ অধ্যক্ষ, আৰু এম এছ আন্তৰ্জাতিক ফেডাৰেচনৰ আন্তৰ্জাতিক চিকিৎসা আৰু বৈজ্ঞানিক ব'ৰ্ডৰ অধ্যক্ষ। বেনৱেলে মাল্টিপল স্ক্লেৰচিছত নতুন ঔষধৰ ক্লিনিকেল ট্ৰায়েলৰ আন্তৰ্জাতিক পৰামৰ্শদাতা সমিতিতো বহে।

বেনৱেল আমেৰিকান একাডেমী অৱ নিউৰ’লজিৰ ফেলো, আৰু একাডেমিক নিউৰ’লজী কমিটিৰ ভাইচ চেয়াৰ হিচাপে কাম কৰে। ইউৰোপীয় কমিটি ফৰ ট্ৰিটমেণ্ট এণ্ড ৰিচাৰ্চ ইন মাল্টিপল স্ক্লেৰচিছ (ECTRIMS)ত তেওঁ ২০২২ চনৰ ECTRIMS বক্তৃতা প্ৰদান কৰি সক্ৰিয় হৈ আছে।

## প্ৰাথমিক জীৱন আৰু শিক্ষা
বেনৱেলৰ জন্ম হৈছিল কানাডাৰ ৱিনিপেগত। ইউনিভাৰ্চিটি অৱ ৱেষ্টাৰ্ণ অণ্টাৰিঅ’ত স্নাতক প্ৰশিক্ষণ লৈছিল, য’ত তেওঁ এম ডি আৰু শিশু চিকিৎসাৰ ৰেচিডেন্সিৰ বাবে থাকিছিল। ইউনিভাৰ্চিটি অৱ টৰণ্টো হস্পিতাল ফৰ ছিক চিলড্ৰেনত শিশু স্নায়ুবিজ্ঞানৰ ৰেচিডেন্সি সম্পূৰ্ণ কৰিছিল, য’ত তেওঁ মুখ্য আৱাসী আছিল। তাৰ পিছত তেওঁ নিউৰ'মাস্কুলাৰ ডিজিজৰ দুবছৰীয়া ফেল'শ্বিপৰ বাবে মেয়' ক্লিনিকলৈ যায়।

## কেৰিয়াৰ আৰু গৱেষণা
১৯৯৯ চনত বেনৱেলে ইউনিভাৰ্চিটি অৱ টৰণ্টো হাস্পতাল ফৰ ছিক চিলড্ৰেনলৈ সহকাৰী অধ্যাপক হিচাপে উভতি আহে। 
২০১২ চনত টৰণ্টো বিশ্ববিদ্যালয়ৰ পূৰ্ণ অধ্যাপিকা হৈছিল। ২০১২ চনৰ জুলাই মাহত তেওঁ ফিলাডেলফিয়াৰ শিশু চিকিৎসালয়ত স্নায়ুবিজ্ঞান আৰু শিশু চিকিৎসাৰ পূৰ্ণ অধ্যাপিকা আৰু স্নায়ুবিজ্ঞানৰ মুৰব্বী হিচাপে পদ গ্ৰহণ কৰে।
## তথ্যসূত্ৰ

শ্ৰেণী:নাৰী
শ্ৰেণী:চিকিৎসাবিদ
ভাৱনা শৰ্মা

**ভাৱনা শৰ্মা** (ইংৰাজী: Bhawana Sharma; জন্ম: ২০০৩) হিমাচল প্ৰদেশৰ এগৰাকী হেণ্ডবল খেলুৱৈ। তেওঁ ভাৰতীয় মহিলা ৰাষ্ট্ৰীয় হেণ্ডবল দলৰ হৈ চেণ্টাৰ বেক হিচাপে খেলে। 

## প্ৰাৰম্ভিক জীৱন
শৰ্মা ভাৰতৰ হিমাচল প্ৰদেশৰ চোলান জিলাৰ কুনিহাৰৰ নৱগাঁৱৰ বাসিন্দা। তেওঁৰ পিতৃ হেম ৰাজ এজন কৃষক আৰু অফ-ছিজনত তেওঁ গাড়ী মেকানিক হিচাপেও কাম কৰে। তেওঁ তিনিগৰাকী ভগ্নীৰ ভিতৰত কনিষ্ঠতম আৰু তিনিওগৰাকী ভগ্নীয়েই হেণ্ডবল খেলুৱৈ। তেওঁ ষষ্ঠ শ্ৰেণীত পঢ়ি থাকোঁতেই হেণ্ডবল খেলিবলৈ আৰম্ভ কৰিছিল। তেওঁৰ জ্যেষ্ঠ ভগ্নী নিধি এগৰাকী প্ৰাক্তন ভাৰতীয় খেলুৱৈ আৰু তেওঁ ক্ৰীড়া ক’টাত চৰকাৰী চাকৰি লাভ কৰিছে। আনহাতে আনগৰাকী ভগ্নী মিতালীও ভাৰতীয় জ্যেষ্ঠ দলৰ সদস্য। তিনিওগৰাকী ভগ্নীক প্ৰথম অৱস্থাত প্ৰাক্তন ভাৰতীয় হেণ্ডবল খেলুৱৈ দম্পতী স্নেহ লতা আৰু শচীন চৌধুৰীয়ে বিচাৰি উলিয়াই প্ৰশিক্ষণ দিছিল। ২০২৩ চনত চীনৰ হাংঝৌত অনুষ্ঠিত এছিয়ান গেমছত তিনিওগৰাকী ভগ্নীয়েই ভাৰতক প্ৰতিনিধিত্ব কৰিছিল। 

## কেৰিয়াৰ
২০২২ চনৰ আই এইচ এফ মহিলা জুনিয়ৰ বিশ্ব চেম্পিয়নশ্বিপত অভিষেক ঘটোৱা ভাৰতীয় জ্যেষ্ঠ দলটোৰ শৰ্মা অংশ আছিল। এই চেম্পিয়নশ্বিপত ভাৰতে দুখন খেলত জয়লাভ কৰি ২৬সংখ্যক স্থান লাভ কৰিছিল। শৰ্মাই মুঠ ৫৮টা গ’ল দি টুৰ্ণামেণ্টৰ তৃতীয় সৰ্বাধিক গ’লদাতা হিচাপে পৰিগণিত হয়। তেওঁৰ প্ৰতিখন খেলত গড়ে ৮.২৯টা গ’লৰ হাৰো প্ৰতিযোগিতাখনত তৃতীয় আছিল। ইয়াৰ পূৰ্বে ২০২২ চনত এছিয়ান উইমেনছ জুনিয়ৰ হেণ্ডবল চেম্পিয়নশ্বিপ জয় কৰা ভাৰতীয় দলটোৰো তেওঁ অংশ আছিল। এই জয়ে ভাৰতক আই এইচ এফ বিশ্ব চেম্পিয়নশ্বিপৰ বাবে যোগ্যতা অৰ্জন কৰাত সহায় কৰিছিল।

২০২৩ চনত চীনত অনুষ্ঠিত এছিয়ান গেমছৰ বাবে মনোনীত ভাৰতীয় মহিলা দলৰ তেওঁ সদস্য আছিল। ভাৰতীয় মহিলা দলটোৱে জাপান আৰু চীনৰ পিছত গ্ৰুপত তৃতীয় স্থান লাভ কৰে আৰু পৰৱৰ্তী ৰাউণ্ডলৈ আগবাঢ়িবলৈ সক্ষম নহ’ল।

২০২৪ চনৰ ডিচেম্বৰ মাহত নতুন দিল্লীৰ ইন্দিৰা গান্ধী এৰেনাত অনুষ্ঠিত এছিয়ান উইমেনছ হেণ্ডবল চেম্পিয়নশ্বিপত তেওঁ ভাৰতক প্ৰতিনিধিত্ব কৰে। তেওঁ উন্নত প্ৰদৰ্শন কৰি 'প্লেয়াৰ অৱ দ্য মেচ' সন্মান লাভ কৰে। এই প্ৰতিযোগিতাত ভাৰতে ষষ্ঠ স্থান লাভ কৰে, যিটো এছিয়ান ইভেণ্টত ভাৰতৰ সৰ্বশ্ৰেষ্ঠ ফলাফল।

### ঘৰুৱা কেৰিয়াৰ
২০২২ চনৰ এপ্ৰিল মাহত শৰ্মা হিমাচল প্ৰদেশৰ জ্যেষ্ঠ মহিলা দলৰ অংশ আছিল আৰু তেওঁলোকে হাইদৰাবাদত অনুষ্ঠিত ৫০সংখ্যক জ্যেষ্ঠ মহিলা ৰাষ্ট্ৰীয় হেণ্ডবল চেম্পিয়নশ্বিপত জয়লাভ কৰিছিল। শৰ্মাই টুৰ্ণামেণ্টৰ শ্ৰেষ্ঠ খেলুৱৈৰ বঁটা লাভ কৰিছিল। ইয়াৰ পূৰ্বে ২০২১ চনতো হিমাচল প্ৰদেশে জ্যেষ্ঠ ৰাষ্ট্ৰীয় চেম্পিয়নশ্বিপ জয় কৰিছিল।

## তথ্যসূত্ৰ

শ্ৰেণী:ভাৰতৰ ক্ৰীড়াবিদ
শ্ৰেণী:মহিলা খেলুৱৈ
মাৰ্লিন স্কমিড

**মাৰ্লিন স্কমিড** (ইংৰাজী: Marlene Schmidt; জন্ম: ১১ নৱেম্বৰ ১৯৩৭) এগৰাকী জাৰ্মান কণ্ট্ৰ’ল ইঞ্জিনিয়াৰ, অভিনেত্ৰী, টেলিভিছন সূত্ৰধাৰ আৰু সৌন্দৰ্য প্ৰতিযোগিতাৰ খিতাপ বিজয়ী, যিয়ে মিছ ইউনিভাৰ্ছ ১৯৬১ জয় কৰিছিল। 

## জীৱন
জাৰ্মানীৰ ব্ৰেচলাউত জন্মগ্ৰহণ কৰা স্কমিড পূব জাৰ্মানীত ডাঙৰ-দীঘল হৈছিল আৰু তাৰপৰাই অভিযান্ত্ৰিক বিষয়ত স্নাতকোত্তৰ ডিগ্ৰী লাভ কৰিছিল। ১৯৬০ চনত তেওঁ আৰু তেওঁৰ পৰিয়ালে নিজৰ জীৱনৰ বিপৰ্যয় নেওচি পশ্চিম জাৰ্মানীৰ ষ্টুটগাৰ্টলৈ পলাই আহে। তাত তেওঁ এগৰাকী ইলেক্ট্ৰনিক্স ইঞ্জিনিয়াৰ হিচাপে চাকৰি লাভ কৰে। ১৯৬১ চনত পুৰস্কাৰ হিচাপে আগবঢ়োৱা এখন গাড়ী জিকাৰ আশাত তেওঁ বাডেন-ৱাৰ্টেমবাৰ্গ ৰাজ্যিক সৌন্দৰ্য প্ৰতিযোগিতাত অংশ লয়। তাৰপৰাই তেওঁ বাডেন-বাডেনত অনুষ্ঠিত ৰাষ্ট্ৰীয় প্ৰতিযোগিতাত নিজৰ ৰাজ্যক প্ৰতিনিধিত্ব কৰি ১৯৬১ চনৰ মিছ জাৰ্মানীৰ মুকুট পিন্ধিবলৈ সক্ষম হয়। ইয়াৰ পিছত তেওঁ ৪৭ গৰাকী অংশগ্ৰহণকাৰীক পৰাস্ত কৰি মিছ ইউনিভাৰ্ছ খিতাপ জয় কৰে। সেই সময়ত তেওঁ আছিল এই প্ৰতিযোগিতাৰ ছেমিফাইনেলত প্ৰৱেশ কৰা একেৰাহে দশমগৰাকী জাৰ্মান প্ৰতিযোগী (যিটো সেই সময়ত এক অভিলেখ আছিল) আৰু বৰ্তমানলৈকে মিছ ইউনিভাৰ্ছৰ মুকুট পিন্ধা তেৱেঁই একমাত্ৰ জাৰ্মান মহিলা। 

১৯৬২ চনত স্কমিড আমেৰিকান অভিনেতা টাই হাৰ্ডিনৰ পত্নী হয়। তেওঁলোক আমেৰিকা যুক্তৰাষ্ট্ৰত স্থায়ীভাৱে বসবাস কৰিবলৈ লয়। ১৯৬৬ চনলৈকে তেওঁলোকৰ বিবাহিত জীৱন বৰ্তি আছিল। তেওঁলোকৰ নাতাশা নামৰ এগৰাকী কন্যা সন্তান আছে। 

তেওঁ কিছুসময়ৰ বাবে অভিযান্ত্ৰিক কেৰিয়াৰ অব্যাহত ৰাখিছিল আৰু ১৯৬৭ চনত নিউ জাৰ্ছীৰ চিয়েৰ-বাথ গিয়াৰ কোম্পানীত কাৰিকৰী পৰামৰ্শদাতা হিচাপে কাম কৰিছিল।

১৯৭২ চনৰপৰা ১৯৮৬ চনলৈকে স্কমিড চলচ্চিত্ৰ জগতৰ সৈতে জড়িত আছিল। তেওঁ এঘাৰটা নিৰ্মাণত অভিনেত্ৰী, প্ৰযোজক আৰু লেখিকা হিচাপে কাম কৰিছিল। তেওঁৰ প্ৰায়বোৰ ছবিতেই নাৰীৰ নগ্নতাৰ প্ৰাধান্য দেখা গৈছিল যদিও ১৯৭২ চনৰ ছবি *দ্য ষ্টেপমাডাৰ* সংগীতৰ বাবে অস্কাৰ বঁটাৰ বাবে মনোনীত হৈছিল। 

অৱশেষত স্কমিড জাৰ্মানীলৈ উভতি আহে আৰু বৰ্তমান চাৰব্ৰুকেনত বসবাস কৰি আছে।

## চলচ্চিত্ৰপঞ্জী
মাৰ্লিন স্কমিডে অভিনেত্ৰী আৰু প্ৰযোজক হিচাপে নিম্নলিখিত চলচ্চিত্ৰসমূহত কাম কৰিছিল:
* ১৯৬৮: *ৰেড প্লেইন*
* ১৯৭২: *দ্য ষ্টেপমাডাৰ* ¹
* ১৯৭৪: *দ্য টিচাৰ* ¹
* ১৯৭৫: *দ্য স্পেচিয়েলিষ্ট* ²
* ১৯৭৫: *ডা° মিংক্স* ¹
* ১৯৭৬: *স্কৰ্চি* ¹
* ১৯৭৮: *টেক্সাছ ডিটৰ* ¹
* ১৯৭৮: *দ্য ফিফথ ফ্ল’ৰ* ²
* ১৯৮১: *চেপাৰেট ৱেইজ* ²
* ১৯৮৩: *মৰ্চুৱেৰী* ¹
* ১৯৮৪: *দে আৰ প্লেয়িং উইথ ফায়াৰ* ²
* ১৯৮৬: *কিডনেপড* ¹

¹ অভিনেত্ৰী আৰু প্ৰযোজক
² অতিৰিক্ত লেখকৰ নাম উল্লেখ আছে

## তথ্যসূত্ৰ

## অধিক পঢ়ক
* Veit Didczuneit, Dirk Külow: *Miss Germany. Die deutsche Schönheitskönigin.* S & L MedienContor, Hamburg, 1998; 

## বাহ্যিক সংযোগ
* 

শ্ৰেণী:অভিনেত্ৰী
শ্ৰেণী:সৌন্দৰ্য প্ৰতিযোগী
কিম বেৰেট

**কিম ইলেইন বেৰেট** এগৰাকী গৱেষণা শৰীৰবিজ্ঞানী, তেওঁ প্ৰদাহজনিত অন্ত্ৰৰ ৰোগৰ দৰে পাচনতন্ত্ৰৰ বিকাৰৰ বিশেষজ্ঞ। 
চিকিৎসা বিজ্ঞানৰ বিশিষ্ট অধ্যাপিকা আৰু ছান ডিয়েগোৰ কেলিফৰ্ণিয়া বিশ্ববিদ্যালয়ৰ স্নাতক বিভাগৰ ডীন আৰু ফিজিঅ’লজি আৰু মেমব্ৰেন বায়'লজীৰ বিশিষ্ট অধ্যাপিকা হিচাপে বৰ্তমানৰ পদলৈ যোৱাৰ আগতে ৰিচাৰ্চৰ ভাইচ ডীন আছিল। ২০২১ চনত ডেভিছৰ কেলিফৰ্ণিয়া বিশ্ববিদ্যালয়ৰ স্কুল অৱ মেডিচিনত ডিগ্ৰী লাভ কৰে। তেওঁ দ্য জাৰ্নেল অৱ ফিজিঅ’লজি (২০১৬–২০২২ আৰু ২০২৩-বৰ্তমান)ৰ মুখ্য সম্পাদিকা, আৰু আমেৰিকান ফিজিঅ'লজিকেল ছ'চাইটিৰ এগৰাকী ভূতপূৰ্ব সভানেত্ৰী।

## শিক্ষা আৰু কেৰিয়াৰ
কিম যুক্তৰাজ্যৰ বাসিন্দা আৰু ১৯৭৯ আৰু ১৯৮২ চনত ইউনিভাৰ্চিটি কলেজ লণ্ডনৰপৰা চিকিৎসা ৰসায়ন বিজ্ঞানত বি এছ চি আৰু জৈৱ ৰসায়ন বিজ্ঞানত পি এইচ ডি লাভ কৰে। ১৯৮৫ চনত কেলিফৰ্ণিয়া বিশ্ববিদ্যালয়ৰ ছান ডিয়েগোলৈ যোৱাৰ পূৰ্বে ডিন মেটকাফৰ পৰীক্ষাগাৰত থকা নেচনেল ইনষ্টিটিউট ফৰ এলাৰ্জী এণ্ড ইনফেকচিয়েছ ডিজিজ (বেথেছডা, এম ডি)ৰ পোষ্ট ডক্টৰেট ফেলো আছিল। 
২০২০–২১ চনলৈকে তেওঁ অতিৰিক্তভাৱে ভিএৰ আলেকজেণ্ড্ৰিয়াত থকা নেশ্যনেল ছায়েন্স ফাউণ্ডেশ্যনৰ শিক্ষা আৰু মানৱ সম্পদ সঞ্চালকালয়ত স্নাতক শিক্ষা বিভাগৰ অস্থায়ী সঞ্চালিকা হিচাপে কাম কৰিছিল। ২০২১ চনৰ নৱেম্বৰ মাহত তেওঁ ইউনিভাৰ্চিটি অৱ কেলিফৰ্নিয়া ডেভিছ স্কুল অৱ মেডিচিনৰ গৱেষণাৰ ভাইচ-ডিন আৰু শৰীৰবিজ্ঞান আৰু মেমব্ৰেন বায়'লজীৰ বিশিষ্ট অধ্যাপিকা হয়।

তেওঁৰ গৱেষণাই গেষ্ট্ৰাইটিছ এপিঠেলিয়ামৰ পৰিবহণ আৰু বাধাৰ ধৰ্ম আৰু বিভিন্ন ৰোগ প্ৰক্ৰিয়াৰ পৰিৱেশত এইবোৰ কেনেকৈ বিকাৰগ্ৰস্ত হয় তাৰ ওপৰত গুৰুত্ব আৰোপ কৰে। ডায়েৰিয়া ৰোগ বিশেষকৈ ছালমন’লাৰ দৰে সংক্ৰামক কাৰকৰদ্বাৰা হোৱা ৰোগসমূহ বুজি পোৱাৰ লগতে প্ৰ’বায়’টিকৰ ক্ৰিয়াৰ ব্যৱস্থাৰ ক্ষেত্ৰতো তেওঁৰ কাম প্ৰাসংগিক। স্নাতক শিক্ষাৰ বৈচিত্ৰ্য আৰু অন্তৰ্ভুক্তিৰ বিষয়সমূহৰ প্ৰতি আৰু অধিক ব্যাপকভাৱে শৈক্ষিক পৰিৱেশৰ প্ৰতিও তেওঁৰ আগ্ৰহ আছে। 

## বঁটা
গৱেষণা, পাঠদান, মেণ্টৰিং আৰু সেৱাৰ কাম-কাজৰ বাবে তেওঁ অসংখ্য সন্মান লাভ কৰিছে। উদাহৰণস্বৰূপে, ২০০৪ চনত কুইনছ ইউনিভাৰ্চিটি বেলফাষ্টৰপৰা ডক্টৰ অৱ মেডিকেল ছায়েন্স, অনাৰিছ ক'জাৰ ডিগ্ৰী আৰু ২০১২ চনত আমেৰিকান ফিজিঅ'লজিকেল ছ'চাইটিৰপৰা বডিল শ্বমিট-নিলছন ডিষ্টিংচড চাইণ্টিষ্ট এণ্ড মেণ্টৰ বঁটা লাভ কৰে। ২০১৫ চনত দ্য ফিজিঅ'লজিকেল ছ'চাইটিৰ বেইলিছ-ষ্টাৰলিং বঁটাৰ প্ৰবক্তাও আছিল। ২০২১ চনত তেওঁ আমেৰিকান গেষ্ট্ৰ'এণ্টেৰ'লজিকেল এছ'চিয়েচনৰপৰা মৌলিক বিজ্ঞানৰ ডিষ্টিংচড এচিভমেণ্ট বঁটা লাভ কৰে। ২০২২ চনত দ্য ফিজিঅ’লজিকেল ছ’চাইটিৰ অনাৰেৰী ফেলো হিচাপেও স্বীকৃতি লাভ কৰে। 
## তথ্যসূত্ৰ

শ্ৰেণী:চিকিৎসাবিদ
ছাৰা-লৰেইন ৰিয়েক

**ছাৰা-লৰেইন কেচেল** (ইংৰাজী: Sarah-Lorraine Kessel; জন্ম: ১৫ নৱেম্বৰ ১৯৯২) এগৰাকী জাৰ্মান মডেল আৰু সৌন্দৰ্য প্ৰতিযোগিতাৰ খিতাপ বিজয়ী। ২০১২ চনত তেওঁ মিছ বাভেৰিয়াৰ খিতাপ জয় কৰে আৰু হালেত অনুষ্ঠিত মিছ জাৰ্মানী প্ৰতিযোগিতাত অংশগ্ৰহণ কৰে। তেওঁ মিছ জাৰ্মানী ইউনিভাৰ্ছ ২০১৫ৰ মুকুট পিন্ধিবলৈ সক্ষম হৈছিল আৰু মিছ ইউনিভাৰ্ছ ২০১৫ প্ৰতিযোগিতাত জাৰ্মানীক প্ৰতিনিধিত্ব কৰিছিল।

## কেৰিয়াৰ
ছাৰা-লৰেইন ৰিয়েকৰ জন্ম ১৯৯২ চনৰ ১৫ নৱেম্বৰত জাৰ্মানীৰ হাইডেনহেইমত হৈছিল। ২০০১ চনত তেওঁৰ পৰিয়াল ছিৰগেনষ্টাইন নামৰ এটা সৰু বাভেৰিয়ান গাঁৱলৈ স্থানান্তৰিত হোৱাৰ পূৰ্বে তেওঁ দক্ষিণ কোৰিয়া, মালয়েছিয়া, চুইডেন আৰু আমেৰিকাত ডাঙৰ-দীঘল হৈছিল।

২০১২ চনত ৰিয়েকে মিছ বাভেৰিয়াৰ খিতাপ জয় কৰে আৰু হালেত অনুষ্ঠিত মিছ জাৰ্মানী প্ৰতিযোগিতাত অংশগ্ৰহণ কৰে। মিছ জাৰ্মানী অৰ্গেনাইজেচনে তেওঁক 'মিছ ইণ্টাৰনেট' সন্মানেৰে সন্মানিত কৰিছিল।

মিছ বাভেৰিয়া হিচাপে কাৰ্যনিৰ্বাহ কৰি থকাৰ সময়ত তেওঁ ফুৰ্থৰ ইউৰোমেড ক্লিনিকৰ সহযোগত জৰায়ুৰ মুখৰ কৰ্কট ৰোগৰ সজাগতা আৰু প্ৰতিৰোধ প্ৰকল্পৰ এগৰাকী ৰাষ্ট্ৰদূত তথা প্ৰতিষ্ঠাপক হিচাপে কাম কৰিছিল।

২০১৫ চনৰ ১১ অক্টোবৰত বনৰ ডৰমেৰো হোটেলত ৰিয়েকক মিছ জাৰ্মানী ইউনিভাৰ্ছ ২০১৫ৰ মুকুট পিন্ধোৱা হয়। মিছ জাৰ্মানী হিচাপে তেওঁ ২০ ডিচেম্বৰ ২০১৫ত প্লেনেট হলিউড লাছ ভেগাছত অনুষ্ঠিত মিছ ইউনিভাৰ্ছ ২০১৫ প্ৰতিযোগিতাত প্ৰতিদ্বন্দ্বিতা কৰিছিল।

ৰিয়েক ব্যৱসায় আৰু আইন বিষয়ৰ স্নাতক আৰু তেওঁ মানৱ অধিকাৰৰ অধিবক্তা হোৱাৰ উচ্চাকাংক্ষা পোষণ কৰে।

২০১৮ চনত কেচেলে জাৰ্মান ফুটবল খেলুৱৈ বেঞ্জামিন কেচেলৰ সৈতে বিবাহপাশত আবদ্ধ হয়।

## তথ্যসূত্ৰ

## বাহ্যিক সংযোগ
*"Sarah-Lorraine Riek darf für Deutschland zur Miss-Universe-Wahl", Noise, 17 October 2015.
*"Sarah-Lorraine Riek: Erst Model, dann Anwältin für Menschenrechte?", *Heidenheimer Zeitung*, 11 April 2016.
ছফিয়া পেট্ৰিচিয়া

**ছফিয়া পেট্ৰিচিয়া বেচেৰা** এগৰাকী ৰেটিনাৰ বিশেষজ্ঞ জৈৱ ৰসায়নবিদ। অন্ধতাৰ বিৰুদ্ধে যুঁজিবলৈ ঔষধৰ বিকাশৰ সম্পৰ্কত প্ৰটিনৰ গঠন আৰু কাৰ্যৰ ওপৰত তেওঁ গৱেষণা কৰে। বেচেৰা নেশ্যনেল আই ইনষ্টিটিউটৰ জ্যেষ্ঠ তদন্তকাৰী বিষয়া। 

## প্ৰাথমিক জীৱন আৰু শিক্ষা
বেচেৰাৰ জন্ম হৈছিল লিমাত। কায়েটানো হেৰেডিয়া বিশ্ববিদ্যালয়ৰপৰা বিজ্ঞান শাখাত স্নাতক ডিগ্ৰী লাভ কৰাৰ পূৰ্বে তেওঁ পেৰুৰ পণ্টিফিকেল কেথলিক বিশ্ববিদ্যালয়ত অধ্যয়ন কৰে। বেচেৰাই পি এইচ ডি লাভ কৰে। ১৯৭৯ চনত নাভাৰা বিশ্ববিদ্যালয়ৰপৰা যকৃতৰ মাইট’কণ্ড্ৰিয়া এনজাইমৰ লিপিড-প্ৰটিনৰ পাৰস্পৰিক ক্ৰিয়াৰ বিষয়ে অধ্যয়ন কৰিছিল। নেচনেল কেন্সাৰ ইনষ্টিটিউটত চেমুৱেল এইচ উইলছনৰ সৈতে ডি এন এ পলিমেৰেজ আৰু এক্স’নিউক্লিয়েজৰ এনজাইম’লজী অধ্যয়ন কৰি ডক্টৰেট ডিগ্ৰীৰ পিছৰ গৱেষণা প্ৰশিক্ষণ লাভ কৰে, তাৰ পিছত নেশ্যনেল ইনষ্টিটিউট অৱ এলাৰ্জী এণ্ড ইনফেকচিয়েছ ডিজিজ (এন আই এ আই ডি)ত এডিন’-সংলগ্ন ভাইৰাছৰ আণৱিক ভাইৰ’লজীৰ প্ৰশিক্ষণ লাভ কৰে। এইচ আই ভি ৰিভাৰ্ছ ট্ৰেন্সক্ৰিপ্টেজৰ গঠন-কাৰ্য্য সম্পৰ্ক অধ্যয়ন কৰিবলৈ তেওঁ বিশেষজ্ঞ হিচাপে উইলছনৰ লেবলৈ উভতি যায়।

## কেৰিয়াৰ
১৯৯১ চনত বেচেৰাই নেশ্যনেল আই ইনষ্টিটিউট (এন ই আই)ত অতিথি বিজ্ঞানী হিচাপে যোগদান কৰে, ১৯৯৪ চনত অনুসন্ধানকাৰী বিষয়া হয় আৰু ২০০১ চনত পি ই ডি এফৰ জৈৱ ৰসায়ন বিজ্ঞান অধ্যয়ন কৰিবলৈ মুখ্য অনুসন্ধানকাৰী বিষয়া হিচাপে পদোন্নতি লাভ কৰে। তেওঁৰ শিতানৰ আগ্ৰহ প্ৰটিনৰ গঠনত কাৰণ ই কাৰ্যৰ সৈতে জড়িত, কোষৰ পাৰ্থক্য, জীয়াই থকা আৰু ৰক্ষণাবেক্ষণৰ লগত জড়িত উপাদানসমূহৰ পাৰস্পৰিক ক্ৰিয়াৰ ওপৰত গুৰুত্ব আৰোপ কৰা হয়। এন ই আইত তেওঁৰ গৱেষণাই এই আগ্ৰহসমূহ ৰেটিনাৰ ব্যৱস্থাসমূহৰ ক্ষেত্ৰত প্ৰয়োগ কৰিছে।  বেচেৰাই অন্ধতাৰ বিৰুদ্ধে যুঁজিবলৈ ঔষধৰ বিকাশৰ সম্পৰ্কত প্ৰটিনৰ গঠন আৰু কাৰ্যৰ অনুসন্ধানো কৰে।
## নিৰ্বাচিত কৰ্ম
* 
* 
* 
* 

## তথ্যসূত্ৰ

শ্ৰেণী:চিকিৎসাবিদ
আডা বেলো

**আডা চি বেলো** (৬ নৱেম্বৰ, ১৯৩৩ – ৩১ মাৰ্চ, ২০২৩) আছিল এজন কিউবান-আমেৰিকান এলজিবিটি অধিকাৰ কৰ্মী আৰু পৰ্তুগীজ বংশৰ চিকিৎসা পৰীক্ষাগাৰৰ গৱেষক। ফিলাডেলফিয়া চেপ্টাৰ অৱ ডটাৰ্ছ অৱ বিলাইটিছ আৰু হোমোফাইল একচন লীগৰ প্ৰতিষ্ঠাপক আছিল। বেলোৱে ১৯৬০ চনৰ শেষৰফালৰপৰা এলজিবিটি সম্প্ৰদায়ৰ বাবে সক্ৰিয়তামূলক প্ৰচেষ্টাৰ নেতৃত্ব দিছিল আৰু এলজিবিটি এলডাৰ ইনিচিয়েটিভৰ ব'ৰ্ডৰ সদস্য হিচাপেকে ধৰি পোষকতাৰ ভূমিকাত কাম কৰিছিল।

## প্ৰাথমিক জীৱন আৰু শিক্ষা
১৯৩৩ চনৰ ৬ নৱেম্বৰত কিউবাৰ হাভানাত বেলোৰ জন্ম হৈছিল। তেওঁৰ মাক মাদেইৰাৰ এগৰাকী গৃহিণী আৰু দেউতাক আছিল এজন উকীল আৰু ন্যায়াধীশ। অধ্যয়নৰ বাবে হাভানালৈ যোৱাৰ আগতে তেওঁ মাটানজাছত বাস কৰিছিল। ১৯৫৩ চনৰপৰা ১৯৫৬ চনলৈকে ফুলজেনচিঅ' বাটিষ্টাই বিশ্ববিদ্যালয়খন বন্ধ কৰাৰ পাছত বেলোৱে হাভানা বিশ্ববিদ্যালয়ত অধ্যয়ন কৰে আৰু তাৰ পিছত তেওঁ লুইজিয়ানা ষ্টেট ইউনিভাৰ্চিটি (এল এছ ইউ)লৈ বদলি হয়। ১৯৬১ চনত এল এছ ইউৰপৰা ৰসায়ন বিজ্ঞানত স্নাতক ডিগ্ৰী লাভ কৰে। ১৯৫৮ চনৰপৰা ১৯৬১ চনলৈকে তেওঁ লুইজিয়ানাৰ বেটন ৰুজত বাস কৰিছিল আৰু তাৰ পিছত এবছৰৰ বাবে মিচিচিপিৰ পিকায়ুনলৈ গুচি যায়।

## কেৰিয়াৰ
বেলোৱে ১৯৬২ চনৰপৰা ১৯৮০ চনলৈকে পেনচিলভেনিয়া বিশ্ববিদ্যালয়ত চিকিৎসা পৰীক্ষাগাৰৰ সহায়ক হিচাপে কাম কৰিছিল। 
১৯৮০ চনত পেনচিলভেনিয়া বিশ্ববিদ্যালয়ৰ চিকিৎসা পৰীক্ষাগাৰৰ গৱেষক হয় আৰু পিছলৈ খাদ্য আৰু ঔষধ প্ৰশাসনৰ বাবে কাম কৰে।

## সক্ৰিয়তাবাদ
১৯৬২ চনত বেলোৱে ফিলাডেলফিয়ালৈ গুচি যায় আৰু তাত তেওঁ এলজিবিটিকিউ সামাজিক আৰু ৰাজনৈতিক সংগঠনত অংশগ্ৰহণ কৰে। এই নৱজাত কাৰ্য্যসমূহক সমকামী আন্দোলন বুলি জনা গৈছিল।

১৯৬৭ চনত বেলো ফিলাডেলফিয়া চেপ্টাৰ অৱ দ্য ডাটাৰ্ছ অৱ বিলাইটিছ (DOB)ৰ প্ৰতিষ্ঠাপক সদস্য হয়। বেলোৱে সহযোগী কৰ্মী কেৰ’ল ফ্ৰাইডমেনৰ সৈতে ডি অ’ বি-ফিলাডেলফিয়াৰ বাতৰি কাকতখন সম্পাদনা কৰিছিল। ১৯৬৮ চনত ডি অ’ বি ভংগ কৰি হোমোফাইল একচন লীগ (এইচ এ এল) গঠন কৰাৰ সিদ্ধান্তত দুয়োজনে প্ৰভাৱ পেলায়। বেলোৱে এইচ এ এল নিউজলেটাৰৰ সম্পাদক হিচাপে কাম কৰিছিল যিয়ে এলজিবিটিকিউ সম্প্ৰদায়ৰ বিৰুদ্ধে আৰক্ষীৰ হাৰাশাস্তিক প্ৰত্যাহ্বান জনাইছিল। তেওঁ আৰু এইচ এ এলৰ অন্যান্য সদস্যসকলে পেনচিলভেনিয়াৰ বিধানসভাৰ সদস্যসকলৰ সৈতে সাক্ষাৎ কৰিবলৈ আৰম্ভ কৰে, যেনে প্ৰাক্তন গৱৰ্ণৰ মিল্টন শ্বেপৰ সৈতে, পেনচিলভেনিয়াৰ আইন অনুসৰি এলজিবিটিকিউ লোকসকলৰ বাবে সম অধিকাৰ আৰু সুৰক্ষাৰ বিষয়ে আলোচনা কৰিবলৈ।

১৯৬৮ চনত ফিলাডেলফিয়া আৰক্ষী বিভাগে স্থানীয় লেচবিয়ান বাৰ ৰাষ্টীজবাৰত অভিযান চলাই ১২ গৰাকী মহিলাক গ্ৰেপ্তাৰ কৰাৰ পাছত বেলোৱে কৰ্মী হোৱাৰ সিদ্ধান্ত লয়। আমেৰিকান চিভিল লিবাৰ্টিজ ইউনিয়নৰ সৈতে আলোচনা কৰাৰ পাছত এইচ এ এলে আৰক্ষী বিভাগৰ সৈতে সাক্ষাৎ কৰিবলৈ অনুৰোধ জনায়। প্ৰব্ৰজনৰ অৱস্থাৰ বাবে বেলোৱে সভাসমূহত প্ৰত্যক্ষভাৱে অংশগ্ৰহণ কৰা নাছিল, কিন্তু এইচ এ এলৰ উপস্থিতসকলৰ বাবে গাড়ীখন চলাইছিল। ১৯৬৮ চনত বেলোৱে ১৯৬৮ চনত আমেৰিকাৰ নাগৰিকত্ব লাভ কৰি ১৯৬৮ আৰু ১৯৬৯ চনত বাৰ্ষিক সোঁৱৰাই দিৱসৰ অন্তিম দুটা প্ৰতিবাদত অংশগ্ৰহণ কৰে।

## তথ্যসূত্ৰ

শ্ৰেণী:চিকিৎসাবিদ
ভেৰোনা পুথ

**ভেৰোনা পুথ** (ইংৰাজী: Verona Pooth; জন্ম: ৩০ এপ্ৰিল ১৯৬৮) এগৰাকী জাৰ্মান অভিনেত্ৰী, টেলিভিছন সূত্ৰধাৰ, মডেল আৰু সৌন্দৰ্য প্ৰতিযোগিতাৰ খিতাপ বিজয়ী। তেওঁ ১৯৯৩ চনৰ মিছ জাৰ্মানী আৰু মিছ ইণ্টাৰকণ্টিনেণ্টেলৰ খিতাপ জয় কৰিছিল আৰু মিছ ইউনিভাৰ্ছ ১৯৯৩ প্ৰতিযোগিতাত জাৰ্মানীক প্ৰতিনিধিত্ব কৰিছিল।

## প্ৰাৰম্ভিক জীৱন
পুথৰ জন্ম বলিভিয়াৰ লা পাজত ভেৰোনা ফেল্ডবাচ নামেৰে হৈছিল। তেওঁৰ পিতৃ এজন জাৰ্মান অভিযন্তা আৰ্নষ্ট ফেল্ডবাচ আৰু মাতৃ বলিভিয়ান কেশসজ্জাশিল্পী লুইচা ফেল্ডবাচ (১৯৩৫–২০১৫)। ১৯৭৮ চনত তেওঁৰ পিতৃ-মাতৃৰ বিবাহ বিচ্ছেদ হয়। পুথ তেওঁৰ মাতৃৰ সৈতে পিতৃৰ জন্ম চহৰ হামবাৰ্গত ডাঙৰ-দীঘল হৈছিল। 

## কেৰিয়াৰ
### সৌন্দৰ্য প্ৰতিযোগিতা
পুথে নব্বৈৰ দশকত কেইবাখনো সৌন্দৰ্য প্ৰতিযোগিতাত অংশগ্ৰহণ কৰিছিল। তেওঁ নিম্নলিখিত সৌন্দৰ্য প্ৰতিযোগিতাসমূহৰ চূড়ান্ত পৰ্যায়ত বিজয়ী হৈছিল: *মিছ হামবাৰ্গ* (১৯৯২), *মিছ জাৰ্মানী* (১৯৯৩), *মিছ ইণ্টাৰকণ্টিনেণ্টেল* (১৯৯৩), আৰু *মিছ আমেৰিকান ড্ৰিম* (১৯৯৫)। 

### চলচ্চিত্ৰ আৰু টেলিভিছন

পুথে ১৯৯৬ চনৰপৰা ১৯৯৯ চনলৈ কামোদ্দীপক টিভি অনুষ্ঠান *পিপ* পৰিচালনা কৰিছিল আৰু ১৯৯৮ চনৰপৰা ২০০০ চনলৈ তেওঁৰ নিজাকৈ লেট-নাইট কমেডী টকশ্ব’ *ভেৰোনাছ ৱৰ্ল্ড* চলাইছিল। ১৯৯৮ চনত তেওঁ আমেৰিকান ধাৰাবাহিক *কোনান দ্য এডভেন্সাৰ*ৰ এটা খণ্ডত অভিনয় কৰিছিল। ১৯৯৯ চনত *অন দ্য উইংছ অফ লাভ* ছবিৰ জৰিয়তে পুথে চলচ্চিত্ৰ জগতত খোজ পেলায় আৰু নব্বৈ তথা ২০০০ৰ দশকত আন কেইবাখনো ছবিত অভিনয় কৰে। ২০০৫ চনৰপৰা তেওঁ কিছুমান কাৰ্টুন চৰিত্ৰৰ বাবে কণ্ঠদান কৰিছে, যাৰ আৰম্ভণি হৈছিল *চিকেন লিটল* ছবিৰ জৰিয়তে।

পুথে স্ক্ৰিপ্টেড ৰিয়েলিটী টিভি শ্ব’ *দ্য স্বান – এনডলিচ স্কন! * (২০০৪) আৰু *এঞ্জেল ইম ইনছাটজ – মিট ভেৰোনা পুথ* (২০০৮) উপস্থাপন কৰিছিল। তেওঁ টিভি শ্ব’ *পুল চেম্পিয়নছ – প্ৰমিছ এণ্টাৰ ৱাছাৰ*ৰ (২০১৩) বিচাৰকৰ আসনত আছিল আৰু *৬ মাটাৰ* (২০১৭) অনুষ্ঠানত নিজৰ পৰিয়ালৰ জীৱন আৰু শিক্ষাৰ বিষয়ে ব্যক্তিগত ধাৰণা আগবঢ়াইছিল।

পুথে ২০০৪ আৰু ২০০৬ চনত জাৰ্মান *বাম্বি বঁটা* লাভ কৰিছিল।

### অন্যান্য প্ৰচেষ্টা
১৯৯০ চনত পুথক সংগীত গোষ্ঠী *চকলেট*ত যোগদান কৰিবলৈ কোৱা হৈছিল আৰু তেওঁ "ৰিটোম ডি লা নোচে" শীৰ্ষক একক গীত পৰিৱেশন কৰিছিল। 

তেওঁ টেলিভিছনৰ কেইবাটাও বিজ্ঞাপন অভিযানৰ মুখপাত্ৰ হিচাপে কাম কৰিছে, যেনে— *টেলিগেট*, *ইগলো*, *এক্সপো ২০০০* আৰু *কিক*ৰ বাবে।

পুথে ১৯৯০ চনত হামবাৰ্গত *ইমাৰচোন* লেবেলৰ অধীনত নিজাকৈ ফেশ্বন সংগ্ৰহ প্ৰস্তুত কৰিছিল। ২০০২ চনৰপৰা ২০০৪ চনলৈ তেওঁ *ভেৰোনাছ ড্ৰিমছ* লেবেলৰ অধীনত অলংকাৰ আৰু অন্তৰ্বাসৰ ব্যৱসায় কৰিছিল। ২০০৭ চনৰপৰা তেওঁ *ছো... পাৰফেক্ট* নামৰ এক প্ৰসাধন সামগ্ৰী ব্ৰেণ্ডৰ স্বত্বাধিকাৰী।

## ব্যক্তিগত জীৱন

১৯৯৬ চনৰ আগষ্ট মাহত পুথে জাৰ্মান মনোৰঞ্জনকাৰী তথা সংগীতজ্ঞ ডিটৰ বোহলেনৰ সৈতে বিবাহপাশত আবদ্ধ হয়। ১৯৯৭ চনৰ মে' মাহত এই বিবাহ বিচ্ছেদ হয়। ২০০৪ চনত তেওঁ জাৰ্মান উদ্যোগী ফ্ৰাঞ্জো পুথৰ সৈতে বিবাহপাশত আবদ্ধ হয়। তেওঁলোকৰ ছান ডিয়েগো আৰু ৰক্কো আৰ্নষ্টো নামৰ দুটা পুত্ৰ সন্তান আছে।

## চলচ্চিত্ৰপঞ্জী

## তথ্যসূত্ৰ

## বাহ্যিক সংযোগ

শ্ৰেণী:মডেল
শ্ৰেণী:সৌন্দৰ্য প্ৰতিযোগী
বৰ্ষা বৰ্মন

**বৰ্ষা বৰ্মন** (ইংৰাজী: Varsha Varman; জন্ম: ১ জুন ১৯৯৪) এগৰাকী পেছাদাৰী ভাৰতীয় ক্ৰীড়া শ্বুটাৰ। তেওঁ মধ্য প্ৰদেশৰ ভূপালত জন্মগ্ৰহণ কৰে। তেওঁ মূলতঃ শ্বটগান ট্ৰেপ আৰু ডাবল ট্ৰেপ শাখাত প্ৰতিযোগিতা কৰে। বৰ্মনে অতি কম বয়সতেই শ্বুটিং ক্ৰীড়াৰ সৈতে জড়িত হয় আৰু পিছত ৰাষ্ট্ৰীয় আৰু আন্তঃৰাষ্ট্ৰীয় পৰ্যায়ত নিজৰ প্ৰতিভা প্ৰদৰ্শন কৰে।

## কেৰিয়াৰ
বৰ্ষা বৰ্মনে বিভিন্ন ৰাষ্ট্ৰীয় আৰু আন্তঃৰাষ্ট্ৰীয় শ্বুটিং প্ৰতিযোগিতাত ভাৰতক প্ৰতিনিধিত্ব কৰিছে। ২০১৪ চনত দক্ষিণ কোৰিয়াৰ ইনচিয়নত অনুষ্ঠিত এছিয়ান গেমচত তেওঁ শগুন চৌধুৰী আৰু শ্ৰেয়সী সিঙৰ সৈতে মহিলাৰ ডাবল ট্ৰেপ দলীয় ইভেণ্টত ব্ৰঞ্জৰ পদক লাভ কৰে। এই সাফল্যৰ ফলত তেওঁ এছিয়ান গেমচত পদক জয় কৰা মধ্য প্ৰদেশৰ ভূপালৰ প্ৰথমগৰাকী ক্ৰীড়াবিদ হিচাপে পৰিচিত হয়। 

তেওঁ বিভিন্ন আন্তঃৰাষ্ট্ৰীয় প্ৰতিযোগিতাত অংশগ্ৰহণ কৰাৰ লগতে বিশ্ব জুনিয়ৰ ৰেংকিঙত এক নম্বৰ স্থানো লাভ কৰিছিল। তেওঁৰ ক্ৰীড়া জীৱনৰ সাফল্যৰ বাবে তেওঁ ২০১৩ চনত একলব্য বঁটা আৰু ২০১৫ চনত বিক্ৰম বঁটাৰে সন্মানিত হয়।

## শিক্ষা
বৰ্ষাই ভূপালৰ চেইণ্ট জোচেফ কো-এড স্কুলত অধ্যয়ন কৰিছিল। কেন্দ্ৰীয় মাধ্যমিক শিক্ষা বোৰ্ডৰ দ্বাদশ শ্ৰেণীৰ পৰীক্ষাত তেওঁ আজমীৰ অঞ্চলৰ ভিতৰত প্ৰথম স্থান লাভ কৰিছিল। তেওঁ ৯৭.২ শতাংশ নম্বৰেৰে সমগ্ৰ দেশৰ ভিতৰতে চতুৰ্থ স্থান লাভ কৰিছিল।

পৰৱৰ্তী সময়ত তেওঁ যুক্তৰাজ্যৰ ৱাৰউইক বিশ্ববিদ্যালয়ত আইনৰ অধ্যয়ন আৰম্ভ কৰিছিল যদিও শ্বুটিঙত অধিক মনোনিৱেশ কৰিবলৈ তেওঁ আমেৰিকা যুক্তৰাষ্ট্ৰৰ হাৰ্ভাৰ্ড বিশ্ববিদ্যালয়লৈ স্থানান্তৰিত হয়। বৰ্তমান তেওঁ তাত অৰ্থনীতি বিষয়ত অধ্যয়ন কৰি আছে।

## তথ্যসূত্ৰ

## বাহ্যিক সংযোগ
* 

শ্ৰেণী:ভাৰতৰ ক্ৰীড়াবিদ
শ্ৰেণী:মহিলা খেলুৱৈ
পেট্ৰিচিয়া বাৰ্গলুণ্ড

**পেট্ৰিচিয়া এ বাৰ্গলুণ্ড** মিছিগান বিশ্ববিদ্যালয়ৰ ইনষ্টিটিউট ফৰ ছ’চিয়েল ৰিচাৰ্চৰ এগৰাকী গৱেষক। ২০১৪, ২০১৫ আৰু ২০১৬ চনৰ ক্লাৰিভেট এনালাইটিক্সৰ তালিকাত তেওঁক মনোৰোগ আৰু মনোবিজ্ঞানৰ ক্ষেত্ৰত "উচ্চ উদ্ধৃত গৱেষক"ৰ তালিকাত অন্তৰ্ভুক্ত কৰা হৈছিল। আমেৰিকা যুক্তৰাষ্ট্ৰৰ উইচকনচিনৰ ৱাউকেছা কাউন্টিৰ এখন চহৰৰ জন্ম গ্ৰহণ কৰা পেট্ৰিচিয়াৰ মানসিক চিকিৎসাৰ লগতে খেল আৰু সংগীততো দখল আছে। 

তেওঁ মানুহৰ *মেজৰ ডিপ্ৰেছিভ ডিছঅৰ্ডাৰ*ৰ বাবে পৰীক্ষাৰ সম্প্ৰসাৰণ আৰু চিকিৎসাৰ মানদণ্ড উন্নত কৰাৰ পোষকতা কৰে, তেওঁ যুক্তি দিছিল যে প্ৰাৰম্ভিক চিকিৎসাৰ বাবে চিকিৎসকৰ সৈতে তৎকালীন যোগাযোগ নকৰাটো আমেৰিকাত মানসিক স্বাস্থ্যৰ যত্নৰ বাবে এক ব্যাপক ক্ষতিকাৰক দিশ।

## পটভূমি আৰু কেৰিয়াৰ
বাৰ্গলুণ্ডৰ গৃহ চহৰ উইচকনচিনৰ ৱাউকেছা আৰু ১৯৮৮ চনত নৰ্থৱেষ্টাৰ্ণ বিশ্ববিদ্যালয়ৰ বিয়েনেন স্কুল অৱ মিউজিকৰপৰা সংগীতত বি এ আৰু নৰ্থৱেষ্টাৰ্ণ বিশ্ববিদ্যালয়ৰ কেলগ স্কুল অৱ মেনেজমেণ্টৰপৰা এম বি এ ডিগ্ৰী লাভ কৰে।[ ১৯৯৩ চনত মিছিগান বিশ্ববিদ্যালয়ত যোগদান কৰাৰ আগতে তেওঁ টেনিছ শিক্ষয়িত্ৰী আৰু গৱেষণা বিশ্লেষক হিচাপে কাম কৰিছিল।

বাৰ্গলুণ্ডে কেইবাখনো কিতাপ ৰচনা কৰিছে আৰু তেওঁ প্ৰকাশনৰ লেখক বা সহ-লেখক আৰু তথ্য বিশ্লেষণ আৰু এছ এ এছ চফ্টৱেৰৰ পাঠ্যক্ৰমৰ প্ৰশিক্ষক।[5] বৰ্তমান তেওঁৰ গৱেষণাই ৰাষ্ট্ৰীয় আৰু বিশ্বব্যাপী মানসিক স্বাস্থ্য জৰীপ যেনে মনিটৰিং দ্য ফিউচাৰ, নেচনেল ক’মৰবিডিটি জৰীপ আৰু বিশ্ব মানসিক স্বাস্থ্য জৰীপৰ পদক্ষেপ ব্যৱহাৰ কৰি মানসিক স্বাস্থ্যৰ ওপৰত গুৰুত্ব আৰোপ কৰি আহিছে।

এছ এ এছ ইনষ্টিটিউটে তেওঁক পৰিসংখ্যা আৰু তথ্য বিশ্লেষণত শ্ৰেষ্ঠ *অৱদানমূলক গৱেষণা পত্ৰ*ৰ খিতাপ প্ৰদান কৰিছে।
## তথ্যসূত্ৰ

শ্ৰেণী:চিকিৎসাবিদ
মেহুলী ঘোষ

**মেহুলী ঘোষ** (ইংৰাজী: Mehuli Ghosh; জন্ম: ২০ নৱেম্বৰ ২০০০) এগৰাকী ভাৰতীয় ক্ৰীড়া শ্বুটাৰ। তেওঁ বিশ্বজুৰি অনুষ্ঠিত হোৱা আন্তৰ্জাতিক জুনিয়ৰ শ্বুটিং চেম্পিয়নশ্বিপত ভাৰতক প্ৰতিনিধিত্ব কৰে। ১২৩ গৰাকী প্ৰতিযোগীৰ ভিতৰত চেক গণৰাজ্যত অনুষ্ঠিত ২০১৮ চনৰ জুনিয়ৰ শ্বুটিং প্ৰতিযোগিতাৰ ফাইনেলত প্ৰৱেশ কৰা তেওঁ একমাত্ৰ ভাৰতীয় শ্বুটিং খেলুৱৈ আছিল। তাত তেওঁ সপ্তম স্থান লাভ কৰিছিল। ২০১৮ চনত অষ্ট্ৰেলিয়াৰ গোল্ড কোষ্টত অনুষ্ঠিত একবিংশ কমনৱেলথ গেমচত মাৰ্টিনা ভেলোচোৰ সৈতে হোৱা শ্বুট-অফৰ অন্তত তেওঁ মহিলাৰ ১০ মিটাৰ এয়াৰ ৰাইফলত ৰূপৰ পদক লাভ কৰে। ২০২৩ চনৰ ছেপ্টেম্বৰ মাহৰ তথ্য অনুসৰি, তেওঁ বিশ্বত ৩৬ তম আৰু এছিয়াত ১৪ তম স্থানত আছিল।

## প্ৰাৰম্ভিক কেৰিয়াৰ
মেহুলীয়ে ২০১৪ চনত শ্ৰীৰামপুৰ ৰাইফল ক্লাবত যোগদান কৰিছিল। অনুশীলনৰ সময়ত দুৰ্ঘটনাবশতঃ এজন ব্যক্তিক আঘাত কৰাৰ বাবে ক্লাবটোৱে তেওঁক নিষিদ্ধ কৰিছিল। পৰৱৰ্তী সময়ত, মেহুলীক ভাৰতৰ প্ৰাক্তন অলিম্পিক ফাইনেলিষ্ট তথা অৰ্জুন বঁটা বিজয়ী জয়দীপ কৰ্মকাৰে পৰামৰ্শ আৰু প্ৰশিক্ষণ দিছিল। 

তেওঁ জয়দীপ কৰ্মকাৰ শ্বুটিং একাডেমীত প্ৰশিক্ষণ গ্ৰহণ কৰিছিল। ২০১৬ চনত তেওঁ পুনেত অনুষ্ঠিত ভাৰতীয় ৰাষ্ট্ৰীয় শ্বুটিং চেম্পিয়নশ্বিপৰ বাবে যোগ্যতা অৰ্জন কৰে। ৰাষ্ট্ৰীয় চেম্পিয়নশ্বিপত তেওঁ দুটা সোণৰ পদক আৰু সাতটা ৰূপৰ পদক লাভ কৰিছিল। ২০১৭ চনৰ ৰাষ্ট্ৰীয় চেম্পিয়নশ্বিপত মেহুলীয়ে আঠটা সোণ আৰু তিনিটা ব্ৰঞ্জৰ পদক জয় কৰে আৰু শ্ৰেষ্ঠ শ্বুটাৰ হিচাপে বিবেচিত হয়।

## পেছাদাৰী কেৰিয়াৰ

২০১৭ চনত তেওঁ চেক গণৰাজ্যত অনুষ্ঠিত প্ৰস্তুতিমূলক জুনিয়ৰ শ্বুটিং চেম্পিয়নশ্বিপত অংশগ্ৰহণ কৰি সপ্তম স্থান লাভ কৰিছিল। জাৰ্মানীত অনুষ্ঠিত জুনিয়ৰ বিশ্ব শ্বুটিং চেম্পিয়নশ্বিপত তেওঁ ১৭ তম স্থান লাভ কৰে। ২০১৭ চনৰ ডিচেম্বৰ মাহত জাপানৰ ৱাকো চিটীত ৪২০.১ স্কোৰ কৰি মেহুলী এছিয়ান চেম্পিয়ন হয় আৰু ২০১৮ চনৰ যুৱ অলিম্পিকৰ বাবে এটা কোটা স্থান লাভ কৰে। ২০১৮ চনৰ মাৰ্চ মাহত মেক্সিকোত অনুষ্ঠিত আই.এচ.এচ.এফ. বিশ্বকাপত দুটা বিশ্বকাপ পদক জয় কৰা তেওঁ অন্যতম কনিষ্ঠ ভাৰতীয় প্ৰতিযোগী হিচাপে পৰিগণিত হয়। এই প্ৰতিযোগিতাৰ সময়ত তেওঁ এক নতুন জুনিয়ৰ বিশ্ব অভিলেখ গঢ়িছিল। ২০১৮ চনৰ কমনৱেলথ গেমচত অংশগ্ৰহণ কৰিবলৈও মেহুলীয়ে যোগ্যতা অৰ্জন কৰিছিল। ২০১৮ চনত অষ্ট্ৰেলিয়াৰ গোল্ড কোষ্টত অনুষ্ঠিত একবিংশ কমনৱেলথ গেমচত মাৰ্টিনা ভেলোচোৰ সৈতে হোৱা শ্বুট-অফৰ পিছত তেওঁ মহিলাৰ ১০ মিটাৰ এয়াৰ ৰাইফলত ৰূপৰ পদক লাভ কৰে। ২০১৯ চনত তেওঁ নেপালত অনুষ্ঠিত দক্ষিণ এছীয় ক্ৰীড়াত সোণৰ পদক লাভ কৰে।

২০২০ চনৰ স্পৰ্টষ্টাৰ এচ বঁটাত ঘোষক "ফিমেল ইয়ং এথলীট অৱ দি য়েৰ" বঁটা প্ৰদান কৰা হয়।

## তথ্যসূত্ৰ

## বাহ্যিক সংযোগ
*Mehuli Ghosh at Facebook
*Mehuli Ghosh at Instagram
*Mehuli Ghosh at X

শ্ৰেণী:ভাৰতৰ ক্ৰীড়াবিদ
শ্ৰেণী:মহিলা খেলুৱৈ
কেথাৰিনা ব’মে

কেথাৰিনা ব'মে এগৰাকী বিশ্ব স্বাস্থ্য নেত্ৰী, চিকিৎসক আৰু বিশ্ব স্বাস্থ্য সংস্থাৰ বৈদেশিক সম্পৰ্ক আৰু শাসনৰ সহকাৰী সঞ্চালক প্ৰধান। ইয়াৰ পূৰ্বে তেওঁ ডব্লিউ এইচ অ’ৰ চেফ ডি কেবিনেট হিচাপে কাৰ্যনিৰ্বাহ কৰিছিল, আৰু যক্ষ্মা ৰোগৰ নিদান পৰীক্ষা প্ৰস্তুত কৰা আৰু ক’ভিড-১৯ ৰোগৰ পৰীক্ষা বৃদ্ধিৰ পোষকতা কৰাৰ বাবে তেওঁ পৰিচিত। ২০২৫ চনৰ জুলাই মাহত অনিৰ্দিষ্টকালীন ছুটীত ৰখা ছাইমা ৱাজেদৰ ঠাইত তেওঁক SEAROৰ ভাৰপ্ৰাপ্ত WHO আঞ্চলিক সঞ্চালিকা হিচাপে নিযুক্তি দিয়া হয়। 

## প্ৰাথমিক জীৱন আৰু শিক্ষা
২০০২ চনত মিউনিখৰ লুডৱিগ মেক্সিমিলিয়ান বিশ্ববিদ্যালয়ৰপৰা অভ্যন্তৰীণ চিকিৎসা বিজ্ঞানত ডক্টৰেট অৱ মেডিচিন ডিগ্ৰী লাভ কৰে। চেৰিটেৰপৰা জনস্বাস্থ্য আৰু হাইডেলবাৰ্গ বিশ্ববিদ্যালয়ৰ আন্তৰ্জাতিক ব্যৱস্থাপনা উন্নয়ন প্ৰতিষ্ঠানৰপৰা পৰিচালনা আৰু নেতৃত্বত ডিপ্লমা লাভ কৰিছে।

## কেৰিয়াৰ
তেওঁ তেওঁৰ জীৱনৰ আৰম্ভণিতে মিউনিখৰ সংক্ৰামক আৰু ক্ৰান্তীয় ৰোগ বিভাগত কাম কৰিছিল আৰু তাঞ্জানিয়াত যক্ষ্মা ৰোগ নিদানমূলক গৱেষণা ইউনিট স্থাপন কৰিছিল।

২০১৩ চনত ব’মে ফাউণ্ডেশ্যন ফৰ ইনোভেটিভ নিউ ডায়েগনষ্টিকছ (এফআইএনডি)ৰ মুখ্য কাৰ্যবাহী বিষয়া হয়। এই ক্ষমতাত তেওঁ ক’ভিড-১৯ৰ পৰীক্ষাসমূহ অধিক ব্যাপকভাৱে উপলব্ধ কৰিবলৈ এক্সেছ টু ক’ভিড-১৯ টুলছ এক্সিলেটৰৰ ভিতৰৰ অন্যান্য অংশীদাৰসকলৰ সৈতে সহযোগিতাৰ কাম কৰিছিল। ২০২১ চনত ব’মে বিশ্ব স্বাস্থ্য সংস্থাত চেফ ডি কেবিনেট হিচাপে যোগদান কৰে সঞ্চালক প্ৰধান টেড্ৰ'ছ আধানম গেব্ৰেইছাছৰ।

## গৱেষণা
ব’মেৰ প্ৰাৰম্ভিক গৱেষণা আছিল পৰজীৱীৰ ভিতৰত মেলেৰিয়া সৃষ্টি কৰা এনজাইমৰ ওপৰত, আৰু যক্ষ্মা ধৰা পেলোৱাৰ বাবে নতুন পৰীক্ষা পদ্ধতিৰ বিকাশ।
ব'মেই নেচাৰ মেডিচিনত ক'ভিড-১৯ৰ দৰে ৰোগ প্ৰতিৰোধৰ উপায় হিচাপে নিদান পৰীক্ষাৰ প্ৰয়োজনীয়তাৰ বিষয়ে লিখিছে।
## তথ্যসূত্ৰ

শ্ৰেণী:চিকিৎসাবিদ
পউলিনা ভেগা

**পউলিনা ভেগা ডিয়েপ্পা** (ইংৰাজী: Paulina Vega Dieppa; জন্ম: ১৫ জানুৱাৰী ১৯৯৩) এগৰাকী কলম্বিয়ান মডেল, ব্যৱসায় প্ৰশাসক আৰু সৌন্দৰ্য প্ৰতিযোগিতাৰ খিতাপ বিজয়ী। তেওঁ মিছ ইউনিভাৰ্ছ ২০১৪ খিতাপ জয় কৰিছিল। ইয়াৰ পূৰ্বে তেওঁ মিছ কলম্বিয়া ২০১৩ জয় কৰিছিল। ভেগা আছিল কলম্বিয়াৰপৰা নিৰ্বাচিত হোৱা দ্বিতীয়গৰাকী মিছ ইউনিভাৰ্ছ। 

## প্ৰাৰম্ভিক জীৱন
পউলিনা ভেগা ডিয়েপ্পাৰ জন্ম কলম্বিয়াৰ আটলাণ্টিকোৰ বাৰানকুইলাত হৈছিল। তেওঁৰ পিতৃ এজন হৃদৰোগ বিশেষজ্ঞ ৰডলফো ভেগা লামা আৰু মাতৃ লৰা ডিয়েপ্পা। ভেগা ফৰাচী আৰু স্পেনিছ মূলৰ লোক। তেওঁ কলম্বিয়ান গায়ক গেষ্টন ভেগা আৰু ১৯৫৩ চনৰ মিছ আটলাণ্টিকো এলভিৰা কাষ্টিলোৰ নাতিনী। ভেগাই বাৰানকুইলাৰ কাৰ্ল চি পাৰিছ স্কুল আৰু জাৰ্মান স্কুলত প্ৰাথমিক আৰু উচ্চ মাধ্যমিক শিক্ষা গ্ৰহণ কৰিছিল। পৰৱৰ্তী সময়ত বগোটোলৈ যোৱাৰ পাছত তেওঁ ডয়চ স্কুল বগোটোৰপৰা স্কুলীয়া শিক্ষা সমাপ্ত কৰে। তেওঁ পোণ্টিফিকেল জেভিয়াৰিয়ান ইউনিভাৰ্চিটিত ব্যৱসায় প্ৰশাসনৰ বিষয়েও অধ্যয়ন কৰিছিল।

## সৌন্দৰ্য প্ৰতিযোগিতা

### মিছ কলম্বিয়া ২০১৩
ভেগাই আটলাণ্টিকোক প্ৰতিনিধিত্ব কৰি ২০১৩ চনৰ ১১ নৱেম্বৰত কাৰ্টাজেনাত অনুষ্ঠিত মিছ কলম্বিয়া ২০১৩ প্ৰতিযোগিতাত বিজয়ী হয়। ইয়াৰ জৰিয়তে তেওঁ মিছ ইউনিভাৰ্ছ ২০১৪ ত দেশক প্ৰতিনিধিত্ব কৰাৰ অধিকাৰ লাভ কৰে। বিদায়ী খিতাপধাৰী লুচিয়া অলডানাই তেওঁক মুকুট পিন্ধাইছিল। ১৯৩৪ চনত এই প্ৰতিযোগিতা আৰম্ভ হোৱাৰপৰা তেওঁ মিছ কলম্বিয়া জয় কৰা আটলাণ্টিকোৰ ১১ গৰাকী প্ৰতিনিধিৰ ভিতৰত এজনী হিচাপে পৰিগণিত হয়।

### মিছ ইউনিভাৰ্ছ ২০১৪
২০১৫ চনৰ ২৫ জানুৱাৰীত ফ্ল’ৰিডাৰ ডোৰালত অনুষ্ঠিত মিছ ইউনিভাৰ্ছ ২০১৪ প্ৰতিযোগিতাত ৮৭ গৰাকী প্ৰতিযোগীক পৰাস্ত কৰি ভেগা বিজয়ী হয়। ভেনেজুৱেলাৰ গেব্ৰিয়েলা ইছলাৰে তেওঁক মুকুট পিন্ধাইছিল। ১৯৫৮ চনৰ মিছ ইউনিভাৰ্ছ লুজ মেৰিনা জুলুয়াগাৰ ৫৬ বছৰৰ পাছত খিতাপ জিকা তেওঁ দ্বিতীয়গৰাকী কলম্বিয়ান। পুৰস্কাৰ হিচাপে তেওঁ নগদ ধনৰ উপৰি নিউয়ৰ্ক চহৰত এটা বিলাসী এপাৰ্টমেণ্টত এবছৰ বিনামূলীয়াকৈ থকাৰ সুবিধা, নিউয়ৰ্ক ফিল্ম একাডেমীত শিক্ষা গ্ৰহণৰ বাবে এক লাখ ডলাৰৰ বৃত্তি আৰু বিখ্যাত ফেশ্বন হাউচসমূহলৈ বিনামূলীয়া প্ৰৱেশৰ সুযোগ লাভ কৰিছিল। ভেগাই তেওঁৰ কাৰ্যকালত বিশ্ব ভ্ৰমণ কৰি মানৱীয় বিষয় আৰু এইচ আই ভি/এইডছৰ প্ৰতিৰোধৰ বিষয়ে শিক্ষা প্ৰসাৰৰ লক্ষ্য ৰাখিছিল।

## তথ্যসূত্ৰ

## বাহ্যিক সংযোগ
* পউলিনা ভেগাৰ আনুষ্ঠানিক ৱেবছাইট 

শ্ৰেণী:মডেল
শ্ৰেণী:সৌন্দৰ্য প্ৰতিযোগী
টালিয়ানা ভাৰ্গাছ

**টালিয়ানা মাৰিয়া ভাৰ্গাছ কাৰিলু** (জন্ম: ২০ ডিচেম্বৰ ১৯৮৭) এগৰাকী কলম্বিয়ান সৌন্দৰ্য প্ৰতিযোগিতাৰ খিতাপ বিজয়ী। তেওঁ মিছ কলম্বিয়া ২০০৭ৰ খিতাপ জয় কৰিছিল আৰু মিছ ইউনিভাৰ্ছ ২০০৮ প্ৰতিযোগিতাত প্ৰথম ৰানাৰ্ছ-আপ হৈছিল। ভাৰ্গাছ ভাৰ্জিনিয়াৰ আলেকজেণ্ড্ৰিয়াত অৱস্থিত নৰ্ডাৰ্ন ভাৰ্জিনিয়া কমিউনিটি কলেজৰ সাংবাদিকতাৰ ছাত্ৰী। 

## সৌন্দৰ্য প্ৰতিযোগিতা
### মিছ কলম্বিয়া ২০০৭
ভাৰ্গাছে ২০০৭ চনৰ ১২ নৱেম্বৰত মিছ কলম্বিয়াৰ মুকুট লাভ কৰে। ইয়াৰ জৰিয়তে তেওঁ নিজৰ গৃহ বিভাগ মেগডালেনালৈ প্ৰথমটো খিতাপ কঢ়িয়াই আনে। তিনি সপ্তাহজোৰা এই প্ৰতিযোগিতাত তেওঁ 'মিছ এলিগেন্স', 'বেষ্ট ফেচ' আৰু 'দ্য কুইন অফ দ্য পুলিচ' বঁটাও লাভ কৰিছিল। 

### মিছ ইউনিভাৰ্ছ ২০০৮
মিছ ইউনিভাৰ্ছ প্ৰতিযোগিতাত ভাৰ্গাছে ৰাষ্ট্ৰীয় সাজ-পোছাক প্ৰতিযোগিতাত শীৰ্ষ ১০ গৰাকীৰ ভিতৰত স্থান লাভ কৰিছিল। ২০০৮ চনৰ ১৪ জুলাইত অনুষ্ঠিত চূড়ান্ত প্ৰতিযোগিতাত তেওঁ ১৫ গৰাকী ছেমি-ফাইনেলিষ্টৰ এৰাকী হিচাপে নিৰ্বাচিত হয়। চুইমচুট প্ৰতিযোগিতাত তেওঁ সৰ্বাধিক ৯.৪৩৩ নম্বৰ লাভ কৰি শীৰ্ষ ১০ত প্ৰথম স্থান লাভ কৰে। ইভিনিং গাউন শিতানত তেওঁ ৯.৮২৯ নম্বৰ লাভ কৰে, যিটো শেহতীয়া বছৰবোৰৰ ভিতৰত অন্যতম সৰ্বাধিক নম্বৰ আছিল। অৱশেষত তেওঁ প্ৰথম ৰানাৰ্ছ-আপ হিচাপে যাত্ৰা সমাপ্ত কৰে। ২০১৪ চনত পউলিনা ভেগাৰ বিজয়ৰ পূৰ্বলৈকে মিছ ইউনিভাৰ্ছত ভাৰ্গাছৰ এই স্থানটোৱেই কলম্বিয়াৰ বাবে সৰ্বোচ্চ আছিল। 

## অভিনয় জীৱন
ভাৰ্গাছে ২০১০ চনত আৰচিএন টিভিৰ ধাৰাবাহিক *চেপে ফৰ্টুনা*ত নিয়া কাৰব্ৰালেছ হিচাপে প্ৰথমবাৰৰ বাবে মুখ্য চৰিত্ৰত অভিনয় কৰে। এই কামৰ বাবে তেওঁ টিভি-ই-নভেলাছ বঁটাও লাভ কৰিছিল। ইয়াৰ পিছত তেওঁ আন এখন কলম্বিয়ান ধাৰাবাহিক *ৰাফায়েল অৰোজকো এল ইডলো*ত সংগীতজ্ঞজনৰ পত্নীৰ চৰিত্ৰত অভিনয় কৰে। 

২০১৭ চনত তেওঁ নেটফ্লিক্সৰ আমেৰিকান ধাৰাবাহিক *নাৰ্কোছ*ৰ তৃতীয় ছিজনত পাওলা চালেচেডোৰ চৰিত্ৰত অভিনয় কৰিছিল। তেওঁ কলম্বিয়াৰ বিভিন্ন ব্ৰেণ্ড যেনে ল’ৰিয়েল পেৰিছ, নেচলে আদিৰ বিজ্ঞাপনৰ মুখপাত্ৰ হিচাপেও কাম কৰিছে। 

## ব্যক্তিগত জীৱন
টালিয়ানা ভাৰ্গাছৰ গ্ৰীক, কলম্বিয়ান আৰু লেবাণীজ বংশোদ্ভব। তেওঁ স্পেনিছ, ইংৰাজী আৰু ইটালী ভাষা সাৱলীলভাৱে ক’ব পাৰে। ২০১৫ চনৰ ১৫ আগষ্টত তেওঁ কেলিৰ ৰাজনীতিবিদ আলেকজেণ্ড্ৰো এডাৰৰ সৈতে বিবাহপাশত আবদ্ধ হয়। তেওঁলোকৰ আলিয়া আৰু এণ্টোনিঅ’ নামৰ দুটা সন্তান আছে। ২০২৩ চনৰ কেলিৰ মেয়ৰ নিৰ্বাচনত স্বামী এডাৰৰ ৰাজনৈতিক প্ৰচাৰত তেওঁ সক্ৰিয় ভূমিকা পালন কৰিছিল। ২০২৪ চনৰ ১ জানুৱাৰীৰপৰা তেওঁ কেলিৰ প্ৰথম মহিলাৰ ভূমিকা পালন কৰি আহিছে। 

## তথ্যসূত্ৰ

শ্ৰেণী:সৌন্দৰ্য প্ৰতিযোগী
গেইল এ বিচপ

**গেইল এ বিচপ** আইঅ’ৱা বিশ্ববিদ্যালয়ৰ মাইক্ৰ’বায়’লজী আৰু ইমিউন’লজীৰ আমেৰিকান অধ্যাপিকা আৰু কাৰভাৰ কলেজ অৱ মেডিচিনৰ চেণ্টাৰ ফৰ ইমিউন’লজি এণ্ড ইমিউন-বেছড ডিজিজৰ পৰিচালক। 

## প্ৰাথমিক জীৱন আৰু শিক্ষা
বিচপৰ জন্ম হৈছিল আমেৰিকাৰ উইচকনচিনত। নৱম শ্ৰেণীত প্ৰথমবাৰৰ বাবে জীৱবিজ্ঞান অধ্যয়ন কৰাৰ পাছত কিশোৰী অৱস্থাত বিজ্ঞানৰ প্ৰতি আগ্ৰহী হৈ পৰে। তেওঁ মিলৱাকিৰ লিউকেমিয়া গৱেষণাগাৰত গ্ৰীষ্মকালীন চাকৰি সম্পূৰ্ণ কৰে। বিচপে ছেইণ্ট অলাফ কলেজত জীৱবিজ্ঞান অধ্যয়ন কৰিছিল।  উইচকনচিন–মেডিচন বিশ্ববিদ্যালয়ৰপৰা অংক’লজীত স্নাতকোত্তৰ ডিগ্ৰী লাভ কৰে। 
বিচপে স্নাতক ছাত্ৰ হিচাপে মিছিগান বিশ্ববিদ্যালয়লৈ গুচি যায়, জোচেফ গ্ল’ৰিঅ’ছ’ৰ সৈতে কোষীয় জীৱবিজ্ঞানত কাম কৰে। 
তেওঁৰ ডক্টৰেট ডিগ্ৰীৰ লগত হাৰপিছ ছিমপ্লেক্স ভাইৰাছৰ ওপৰত গৱেষণা জড়িত আছিল। পি এইচ ডি সম্পূৰ্ণ কৰাৰ পাছত বিচপে চেপেল হিলৰ নৰ্থ কেৰ’লিনা বিশ্ববিদ্যালয়ত পোষ্ট ডক্টৰেট ফেলো হিচাপে নিযুক্তি লাভ কৰে য’ত তেওঁ বি লিম্ফ’চাইট সক্ৰিয়কৰণৰ ব্যৱস্থা আৰু বি কোষ সংকেত ৰিচেপ্টৰৰ ভিতৰত গঠন-কাৰ্য্য সম্পৰ্কৰ ওপৰত কাম কৰে।

## গৱেষণা আৰু কেৰিয়াৰ
১৯৮৯ চনত বিচপে আইঅ’ৱা বিশ্ববিদ্যালয়ত সহকাৰী অধ্যাপক হিচাপে নিযুক্তি লাভ কৰে। ১৯৯৮ চনত অধ্যাপিকা পদত পদোন্নতি লাভ কৰে, আৰু ২০০১ চনত মাইক্ৰ’বায়’লজীৰ বিশিষ্ট অধ্যাপিকা হয়। 

বিচপে টিএনএফ ৰিচেপ্টৰ ছুপাৰফেমিলিৰ সদস্যসকলে লিম্ফোচাইট নিয়ন্ত্ৰণ আৰু সক্ৰিয়কৰণৰ অন্তৰ্নিহিত আণৱিক ব্যৱস্থাসমূহ অধ্যয়ন কৰে। তেওঁ লিম্ফচাইট সংকেত আৰু ইমিউন ৰিচেপ্টৰৰ মাজৰ পাৰস্পৰিক ক্ৰিয়াৰ বিষয়ে অধ্যয়ন কৰে। তেওঁৰ কামৰ লগত প্ৰটিন ক’ডিং জিন TRAF3ৰ অভাৱে বি লিম্ফোচাইটত জীয়াই থকাৰ ক্ষমতা নিয়ন্ত্ৰণ কৰা ব্যৱস্থাসমূহ অধ্যয়ন কৰাটো জড়িত হৈ আছে। তেওঁ দেখুৱাইছে যে TRAF3 বি লিম্ফোচাইটত হোমিঅ’ষ্টেটিক জীয়াই থকাৰ জটিল ঋণাত্মক নিয়ন্ত্ৰকৰ নিয়ন্ত্ৰক। এই গৱেষণাৰ জৰিয়তে বিচপে বি লিম্ফোচাইটৰ ক্ষতিকাৰক ৰোগৰ বাবে নতুন চিকিৎসাৰ ডিজাইন কৰাৰ আশা কৰিছে। 

টি কোষৰ সংকেত আৰু কাৰ্য্যত TRAF3 ৰ ভূমিকাও অনুসন্ধান কৰাৰ লগতে TRAF3 ৰ নিউক্লিয়াৰ ভূমিকা প্ৰতিষ্ঠা কৰাৰ চেষ্টা কৰিছে। 
TRAF3 ৰ অভাৱ থকা টি কোষৰ জীয়াই থকাৰ কোনো স্পষ্ট পাৰ্থক্য নাথাকে, কিন্তু সংক্ৰমণ বা প্ৰতিষেধকৰ প্ৰতি CD4+ আৰু CD8+ সঁহাৰি হ্ৰাস পায়। বিচপে দেখুৱাইছে যে টি কোষত TRAF3 টি-চেল ৰিচেপ্টৰ (TCR) কমপ্লেক্সৰ সৈতে জড়িত হয়, যিয়ে TCR-মধ্যস্থতাকাৰী সক্ৰিয়কৰণ নিয়ন্ত্ৰণ কৰে। 

বিচপে বিশ্বাস কৰে যে বি লিম্ফোচাইটক ইমিউন'থেৰাপিউটিক কেন্সাৰ চিকিৎসাৰ বাবে ব্যৱহাৰ কৰিব পাৰি, য'ত বি-কোষবোৰ বেজী দিব পাৰি, ইন ভিট্ৰ'ত সক্ৰিয় হ'ব পাৰে আৰু এণ্টিজেন উপস্থাপনকাৰী কোষ হিচাপে কাম কৰিব পাৰি। বি চেল ইমিউন’থেৰাপীয়ে ডেণ্ড্ৰাইটিক কোষ ব্যৱহাৰ কৰাৰ এক আশাব্যঞ্জক বিকল্প উপস্থাপন কৰে। 

বৈজ্ঞানিক গৱেষণাৰ সমান্তৰালভাৱে বিচপে শৈক্ষিক বিজ্ঞানৰ ভিতৰত মহিলা আৰু অন্যান্য সংখ্যালঘু গোটৰ পৰিৱেশৰ বিষয়েও কয়।

২০২৪ চনৰ ১ জানুৱাৰীত তেওঁ *দ্য জাৰ্নেল অৱ ইমিউন’লজি*ৰ মুখ্য সম্পাদিকা হয়।

## তথ্যসূত্ৰ

শ্ৰেণী:চিকিৎসাবিদ
ভানেছা মেণ্ডোজা

**ভানেছা আলেকজেণ্ড্ৰা মেণ্ডোজা বাষ্টোচ** (জন্ম: ২৫ জুলাই ১৯৮১), যি **ভানেছা মেণ্ডোজা** নামেৰে অধিক পৰিচিত, এগৰাকী কলম্বিয়ান ৰাজনীতিবিদ, অভিনেত্ৰী, ফেশ্বন মডেল আৰু সৌন্দৰ্য প্ৰতিযোগিতাৰ খিতাপ বিজয়ী। তেওঁ ২০০১ চনৰ মিছ কলম্বিয়াৰ মুকুট লাভ কৰিছিল আৰু এই খিতাপ জয় কৰা তেওঁ আছিল প্ৰথমগৰাকী এফ্ৰ’-কলম্বিয়ান (কৃষ্ণাংগ) মহিলা। 

## জীৱনী
মেণ্ডোজাৰ জন্ম ১৯৮১ চনত কলম্বিয়াৰ চ’কো বিভাগৰ কুইবড’ত হৈছিল। তেওঁ উনগুয়া নামৰ এখন সৰু চহৰত ডাঙৰ-দীঘল হৈছিল। মেণ্ডোজাৰ শৈশৱ দৰিদ্ৰতাৰ মাজেৰে অতিবাহিত হৈছিল আৰু তেওঁ পিতৃ-মাতৃৰ ষোল্লগৰাকী সন্তানৰ ভিতৰত অন্যতম আছিল। তেওঁ সৰু থাকোঁতেই পিতৃৰ মৃত্যু হোৱাত মাতৃয়ে গোটেই পৰিয়ালটোৰ দায়িত্ব ল’বলগীয়া হৈছিল। পৰিয়ালটোৱে চৰম অভাৱৰ সন্মুখীন হোৱা সত্ত্বেও ভানেছাই সৰুৰেপৰাই মডেল হোৱাৰ আগ্ৰহ দেখুৱাইছিল আৰু সেই দিশত আগবাঢ়িছিল। 

২০০১ চনত মেণ্ডোজা মিছ চ’কো নিৰ্বাচিত হয়। সেই বছৰটোত মিছ কলম্বিয়া প্ৰতিযোগিতাখনে বৰ্ণবাদৰ বিতৰ্কৰ সন্মুখীন হৈছিল। প্ৰথম ৰানাৰ্ছ-আপ কনছুৱেলো গুজমান পাৰাক পৰাস্ত কৰি তেওঁ প্ৰথমগৰাকী কৃষ্ণাংগ মিছ কলম্বিয়া হিচাপে পৰিগণিত হয়। বৰ্ণবাদৰ বদনাম মচিবলৈকে তেওঁক বিজয়ী কৰা হৈছে বুলি একাংশই সন্দেহ কৰিছিল যদিও মেণ্ডোজা কলম্বিয়ানসকলৰ মাজত যথেষ্ট জনপ্ৰিয় হৈ পৰিছিল। তেওঁক মানুহে মৰমতে "ব্লেক বাৰ্বী" বুলি মাতিছিল। বিজয়ৰ পিছত কাৰ্টাজেনাত তেওঁক আনুষ্ঠানিকভাৱে আদৰণি জনোৱা হৈছিল, য’ত তেওঁ নিজৰ জাতি আৰু দেশক প্ৰতিনিধিত্ব কৰাৰ সংকল্প ঘোষণা কৰিছিল। 

মেণ্ডোজাই আন্দ্ৰিয়া নোচেটিৰ পিছত মিছ কলম্বিয়াৰ দায়িত্ব গ্ৰহণ কৰে। ২০০১ চনৰ প্ৰতিযোগিতাখনৰ তেৱেঁই আছিল একমাত্ৰ প্ৰতিযোগী যিয়ে প্ৰতিযোগিতাৰ বাবে প্লাষ্টিক চাৰ্জাৰী কৰা বুলি স্বীকাৰ কৰা নাছিল। তেওঁ মিছ ইউনিভাৰ্ছ ২০০২ প্ৰতিযোগিতাত অংশগ্ৰহণ কৰি শ্ৰেষ্ঠ ৰাষ্ট্ৰীয় সাজ-পোছাকৰ বঁটা লাভ কৰে। 

২০০৫ চনৰ ২ মাৰ্চত তেওঁ আৰু আমেৰিকাৰ কমেডিয়ান ক্ৰিচ টকাৰে বেনেডিক্ট কলেজত এক বক্তৃতা প্ৰদান কৰিছিল। 

## ৰাজনীতি
তেওঁ কংগ্ৰেছত কৃষ্ণাংগ সংখ্যালঘুৰ আসনত জয়লাভ কৰে আৰু ২০১৭ চনৰপৰা ২০১৮ চনলৈ কলম্বিয়াৰ হাউচ অফ ৰিপ্ৰেজেণ্টেটিভৰ সদস্য হিচাপে কাৰ্যনিৰ্বাহ কৰে। কলম্বিয়াৰ ১০ শতাংশ কৃষ্ণাংগ সংখ্যালঘুৰ বাবে নিম্ন সদনৰ ১৬৬খন আসনৰ ভিতৰত দুখন আসন সংৰক্ষিত থাকে।

## তথ্যসূত্ৰ

## বাহ্যিক সংযোগ
* ভানেছা মেণ্ডোজা আৰু মিছ কলম্বিয়া ২০০১ ৰ সাধুকথা 

শ্ৰেণী:মডেল
শ্ৰেণী:সৌন্দৰ্য প্ৰতিযোগী
ভেলেৰিয়া মৰালেছ

**ভেলেৰিয়া মৰালেছ ডেলগাডো** (জন্ম: ২ জানুৱাৰী ১৯৯৮) এগৰাকী কলম্বিয়ান মডেল আৰু সৌন্দৰ্য প্ৰতিযোগিতাৰ খিতাপ বিজয়ী। তেওঁ ২০১৮ চনৰ ৩০ ছেপ্টেম্বৰত মিছ ইউনিভাৰ্ছ কলম্বিয়া ২০১৮-ৰ মুকুট লাভ কৰিছিল। তেওঁ থাইলেণ্ডৰ বেংককত অনুষ্ঠিত মিছ ইউনিভাৰ্ছ ২০১৮ প্ৰতিযোগিতাত কলম্বিয়াক প্ৰতিনিধিত্ব কৰিছিল, কিন্তু শীৰ্ষ ২০ গৰাকীৰ ভিতৰত স্থান লাভ কৰিবলৈ সক্ষম নহ’ল। 

## প্ৰাৰম্ভিক জীৱন
১৯৯৮ চনৰ ২ জানুৱাৰীত মৰালেছৰ জন্ম হৈছিল আৰু তেওঁ কলম্বিয়াৰ কেলিত ডাঙৰ-দীঘল হৈছিল। তেওঁ আমেৰিকা যুক্তৰাষ্ট্ৰৰ ফ্ল’ৰিডাৰ ব্ৰৱাৰ্ড কলেজৰ সামাজিক যোগাযোগ বিষয়ৰ এগৰাকী ছাত্ৰী। তেওঁ 'প্ৰফেচনেল মডেলছ ফেশ্বন একাডেমী'ৰ স্বত্বাধিকাৰী।

## সৌন্দৰ্য প্ৰতিযোগিতা
### মিছ ইউনিভাৰ্ছ কলম্বিয়া ২০১৮
২০১৮ চনৰ ৩০ ছেপ্টেম্বৰত কলম্বিয়াৰ মেডেলিনৰ ক্লাব এল ৰোডিঅ’ত অনুষ্ঠিত প্ৰতিযোগিতাত মৰালেছক মিছ ইউনিভাৰ্ছ কলম্বিয়া ২০১৮ হিচাপে ঘোষণা কৰা হয়। তেওঁ বিদায়ী মিছ ইউনিভাৰ্ছ কলম্বিয়া ২০১৭ আৰু মিছ ইউনিভাৰ্ছ ২০১৭-ৰ প্ৰথম ৰানাৰ্ছ-আপ ল’ৰা গঞ্জালেছৰ উত্তৰাধিকাৰী হয়।

### মিছ ইউনিভাৰ্ছ ২০১৮
মিছ ইউনিভাৰ্ছ কলম্বিয়া ২০১৮ হিচাপে মৰালেছে থাইলেণ্ডৰ বেংককত অনুষ্ঠিত মিছ ইউনিভাৰ্ছ ২০১৮ প্ৰতিযোগিতাত কলম্বিয়াক প্ৰতিনিধিত্ব কৰিছিল। প্ৰতিযোগিতাখনৰ এগৰাকী অন্যতম শক্তিশালী প্ৰতিযোগী হিচাপে গণ্য কৰা সত্ত্বেও মৰালেছে শীৰ্ষ ২০ গৰাকীৰ ভিতৰত স্থান লাভ কৰাত ব্যৰ্থ হয়। ইয়াৰ ফলত ২০১৪ চনৰপৰা ২০১৭ চনলৈ কলম্বিয়াই মিছ ইউনিভাৰ্ছত একেৰাহে লাভ কৰি অহা সফলতাৰ যাত্ৰাত যতি পৰে। মিছ ইউনিভাৰ্ছ কলম্বিয়া হিচাপে নিৰ্বাচিত হোৱাৰ সময়ত ভেলেৰিয়া মৰালেছে স্পেনিছ ট্ৰেন্সজেণ্ডাৰ সুন্দৰী এঞ্জেলা পন্সৰ বিষয়ে কৰা এটা মন্তব্যই বিতৰ্কৰ সৃষ্টি কৰিছিল। তেওঁ কৈছিল, "মিছ ইউনিভাৰ্ছ হৈছে মহিলা হিচাপে জন্মগ্ৰহণ কৰা মহিলাসকলৰ বাবে এখন সৌন্দৰ্য প্ৰতিযোগিতা। আমি সন্মান কৰোঁ কিন্তু তেওঁৰ সৈতে এই মঞ্চখন ভগাই ল’বলৈ একমত নহয়।" 

## তথ্যসূত্ৰ

## বাহ্যিক সংযোগ
* মিছ কলম্বিয়াৰ আনুষ্ঠানিক ৱেবছাইট

শ্ৰেণী:মডেল
শ্ৰেণী:সৌন্দৰ্য প্ৰতিযোগী
ছ’ঞ্জা এম বেষ্ট

**ছ’ঞ্জা মেৰী বেষ্ট** এগৰাকী অষ্ট্ৰেলিয়ান-আমেৰিকান ভাইৰ’লজিষ্ট। ৰকি মাউণ্টেন লেবৰেটৰীৰ জন্মগত প্ৰতিৰোধ ক্ষমতা আৰু ৰোগজন্ম বিভাগৰ মুৰব্বী। বেষ্টে ফ্লেভিভাইৰাছক আৰ্হি হিচাপে ব্যৱহাৰ কৰি ৰোগ সৃষ্টিকাৰী ভাইৰাছ আৰু গৃহস্থৰ প্ৰতিৰোধ সঁহাৰিৰ মাজৰ পাৰস্পৰিক ক্ৰিয়াৰ ওপৰত গৱেষণা কৰে। 

## শিক্ষা
বেষ্টে বি.এছ. ইমিউন'লজী আৰু মাইক্ৰ'বায়'লজীত মেজৰ আৰু এডিলেইড বিশ্ববিদ্যালয়ৰপৰা প্ৰাণীবিজ্ঞানত দ্বিতীয় মেজৰ।
পি এইচ ডি লাভ কৰে। অষ্ট্ৰেলিয়ান নেচনেল ইউনিভাৰ্চিটিৰপৰা জৈৱ ৰসায়ন আৰু আণৱিক জীৱবিজ্ঞানত স্নাতক ডিগ্ৰী লাভ কৰে য'ত তেওঁ মাইক্সোমা ভাইৰাছৰ ৰোগজন্মৰ বিষয়ে অধ্যয়ন কৰে। ১৯৯৯ চনত তেওঁ ৰকি মাউণ্টেন লেবৰেটৰীজ (RML)ত পাৰ্ভোভাইৰাছৰ প্ৰতিলিপিকৰণত এপ'প্টোছিছৰ জটিল ভূমিকা সম্পৰ্কে পোষ্ট ডক্টৰেট গৱেষণা কৰে।

## কেৰিয়াৰ
বেষ্টে আৰ এম এলত গৱেষক হিচাপে থাকে আৰু ২০০৭ চনত তেওঁ এগৰাকী কৰ্মচাৰী বিজ্ঞানী হয়। তেওঁ ফ্লেভিভাইৰাছৰ ৰোগজন্মৰ লগত জড়িত ভাইৰাছ-গৃহস্থৰ পাৰস্পৰিক ক্ৰিয়াৰ অনুসন্ধান কৰিছিল। এই সময়ছোৱাতে তেওঁৰ জন্মগত প্ৰতিৰোধ ক্ষমতা আৰু এই জটিল গৃহস্থৰ প্ৰতিক্ৰিয়াসমূহ এৰাই চলিবলৈ ফ্লেভিভাইৰাছে ব্যৱহাৰ কৰা আণৱিক ব্যৱস্থাৰ প্ৰতি আগ্ৰহ গঢ় লৈ উঠিছিল। 
২০০৯ চনত বেষ্টে ৰোগ সৃষ্টিকাৰী ভাইৰাছ আৰু গৃহস্থৰ প্ৰতিৰোধ সঁহাৰিৰ মাজৰ পাৰস্পৰিক ক্ৰিয়াৰ ওপৰত তেওঁৰ অধ্যয়ন সম্প্ৰসাৰণৰ বাবে টেন্যুৰ-ট্ৰেক অনুসন্ধানকাৰী হিচাপে এটা স্বতন্ত্ৰ পৰীক্ষাগাৰ স্থাপন কৰে। জন্মগত প্ৰতিৰোধ ক্ষমতা আৰু ৰোগজন্মৰ অংশৰ মুৰব্বী। বেষ্টে আৰ এন এ ভাইৰাছৰ সংক্ৰমণৰ পিছত আৰম্ভণিতে প্ৰতিৰোধ ক্ষমতা সক্ৰিয় হোৱাৰ আধাৰত থকা ব্যৱস্থাসমূহ আৰু উদীয়মান ভাইৰাছে কেনেকৈ এই প্ৰাৰম্ভিক সঁহাৰিসমূহ এৰাই চলি ৰোগ সৃষ্টি কৰে, সেই বিষয়ে অনুসন্ধান কৰে। তেওঁৰ ভাইৰাছৰ মডেলসমূহৰ ভিতৰত উদীয়মান ফ্লেভিভাইৰাছ (যেনে জিকা ভাইৰাছ আৰু এনকেফেলাইটিছ) আৰু ফাইলোভাইৰাছ (ইবোলা ভাইৰাছ) আদি অন্তৰ্ভুক্ত।

## বঁটা আৰু সন্মান
২০১১ চনত বেষ্টে জন্মগত প্ৰতিৰোধ সঁহাৰিৰ ফ্লেভিভাইৰাছ দমনৰ কামৰ বাবে বিজ্ঞানী আৰু অভিযন্তাৰ বাবে ৰাষ্ট্ৰপতিৰ আৰম্ভণিৰ কেৰিয়াৰ বঁটা লাভ কৰে।

## তথ্যসূত্ৰ

শ্ৰেণী:চিকিৎসাবিদ
কেথাৰিণা চভেনচন

**কেথাৰিণা ব্ৰিং** (ইংৰাজী: Catharina Brink; জন্ম: ২৭ নৱেম্বৰ ১৯৭৯) এগৰাকী ডেনিছ অধিবক্তা, অশ্বাৰোহী, মডেল আৰু সৌন্দৰ্য প্ৰতিযোগিতাৰ খিতাপ বিজয়ী। তেওঁ বিশ্বৰ প্ৰথমগৰাকী মিছ আৰ্থ (২০০১) হিচাপে পৰিচিত।

## প্ৰাথমিক আৰু ব্যক্তিগত জীৱন
চভেনচন মূলতঃ ডেনমাৰ্কৰ ক’পেনহেগেনৰ বাসিন্দা। পিতৃ-মাতৃৰ সূত্ৰে তেওঁ চুইডিছ আৰু ডেনিছ— এই দুয়োখন দেশৰে নাগৰিকত্ব লাভ কৰিছে। মিছ আৰ্থ হিচাপে কাৰ্যকাল শেষ কৰাৰ পাছত তেওঁ অধ্যয়ন অব্যাহত ৰাখে আৰু পৰৱৰ্তী সময়ত এগৰাকী অধিবক্তা হিচাপে প্ৰতিষ্ঠিত হয়।

২০০৭ চনৰ ৬ অক্টোবৰত চভেনচনে অলিম্পিয়ান তথা সাতবাৰৰ চুইডিছ ড্ৰেছেজ চেম্পিয়ন জান ব্ৰিঙৰ সৈতে বিবাহপাশত আবদ্ধ হয়। ট্ৰলেনাছ দুৰ্গত বিবাহ সম্পন্ন হোৱাৰ পিছত তেওঁ ব্ৰিঙৰ সৈতে চুইডেনলৈ গুচি যায়। ২০০৫ চনত তেওঁলোকৰ প্ৰথম সাক্ষাৎ হৈছিল আৰু ২০০৬ চনৰ নৱবৰ্ষৰ সন্ধিয়া চুইজাৰলেণ্ডৰ ভাৰ্বিয়াৰত জান ব্ৰিঙে চভেনচনক বিয়াৰ প্ৰস্তাৱ দিছিল। ২০১০ চনৰ ২২ মাৰ্চত তেওঁলোকৰ প্ৰথম সন্তান এঞ্জেলিনা ব্ৰিঙৰ জন্ম হয়। 

## সৌন্দৰ্য প্ৰতিযোগিতা
২০০১ চনৰ ২৮ অক্টোবৰত চভেনচনে প্ৰথমবাৰৰ বাবে অনুষ্ঠিত আন্তৰ্জাতিক সৌন্দৰ্য প্ৰতিযোগিতা 'মিছ আৰ্থ'ৰ খিতাপ জয় কৰে। সেই সময়ত ১৯বছৰীয়া চভেনচন আইন বিষয়ৰ তৃতীয় বৰ্ষৰ ছাত্ৰী হোৱাৰ লগতে এগৰাকী অংশকালীন মডেল আছিল। এইখনেই আছিল তেওঁ অংশগ্ৰহণ কৰা প্ৰথমটো সৌন্দৰ্য প্ৰতিযোগিতা। 

২০০৫ চনত তেওঁ পুনৰ ফিলিপাইনলৈ যায় আৰু মিছ আৰ্থ ২০০৫ ত বিচাৰক হিচাপে দায়িত্ব পালন কৰে। ২০১৫ চনত অষ্ট্ৰিয়াৰ ভিয়েনাত অনুষ্ঠিত মিছ আৰ্থৰ চূড়ান্ত প্ৰতিযোগিতাত তেওঁ সন্মানীয় অতিথি আৰু অফিচিয়েল বিচাৰক হিচাপে উপস্থিত আছিল। সেইদিনা তেওঁ পৰিৱেশ সংৰক্ষণৰ ওপৰত অধিক গুৰুত্ব দিবলৈ আহ্বান জনাইছিল।

২০১৬ চনৰ মে' মাহত তেওঁ মিছ আৰ্থ ২০০৯ লাৰিছা ৰামোছৰ সৈতে 'ফেচ অফ ডেনমাৰ্ক' প্ৰতিযোগিতাত বিচাৰক হিচাপে অংশ লৈছিল। 

## তথ্যসূত্ৰ

## বাহ্যিক সংযোগ
* মিছ আৰ্থৰ আনুষ্ঠানিক ৱেবছাইট

শ্ৰেণী:মডেল
শ্ৰেণী:সৌন্দৰ্য প্ৰতিযোগী
হেলেনা ক্ৰীষ্টেনচেন

**হেলেনা ক্ৰীষ্টেনচেন** (ইংৰাজী: Helena Christensen; জন্ম: ২৫ ডিচেম্বৰ ১৯৬৮) এগৰাকী ডেনিছ ফেশ্বন মডেল। তেওঁ পূৰ্বৰ ভিক্টোৰিয়াছ ছিক্ৰেট এঞ্জেল, *নাইলন* আলোচনীৰ সহ-প্ৰতিষ্ঠাপক তথা মূল সৃষ্টিশীল পৰিচালক আছিল। ইয়াৰ উপৰি তেওঁ স্তন কেন্সাৰ প্ৰতিষ্ঠান আৰু অন্যান্য জনহিতকৰ দাতব্য সংস্থাসমূহৰ বাবে পুঁজি সংগ্ৰহৰ এগৰাকী সমৰ্থক। 

## প্ৰাৰম্ভিক জীৱন
১৯৬৮ চনৰ ২৫ ডিচেম্বৰত ডেনমাৰ্কৰ ক’পেনহেগেনত ক্ৰীষ্টেনচেনৰ জন্ম হৈছিল। তেওঁৰ পিতৃ ফ্লেমিং এজন ডেনিছ আৰু মাতৃ এলছা এগৰাকী পেৰুৰ মহিলা। তেওঁ দুই কন্যাৰ ভিতৰত ডাঙৰ আছিল। ক্ৰীষ্টেনচেন ডেনিছ, ইংৰাজী, ফৰাচী আৰু জাৰ্মান ভাষাত সাৱলীল। ১৯৮৬ চনত মিছ ইউনিভাৰ্ছ ডেনমাৰ্কৰ খিতাপ জয় কৰি তেওঁ পানামাত অনুষ্ঠিত মিছ ইউনিভাৰ্ছ ১৯৮৬ প্ৰতিযোগিতাত ডেনমাৰ্কক প্ৰতিনিধিত্ব কৰিছিল। পৰৱৰ্তী বছৰত ক্ৰীষ্টেনচেনে 'লুক অৱ দি য়েৰ ১৯৮৭' প্ৰতিযোগিতাত অংশগ্ৰহণ কৰি ফাইনেলিষ্ট নিৰ্বাচিত হয়। ইয়াৰ কিছুসময়ৰ পাছতে তেওঁ মডেলিংৰ কামত পেৰিছলৈ যায়।

## ব্যক্তিগত জীৱন
ক্ৰীষ্টেনচেনে ১৯৯০ চনৰ আৰম্ভণিতে পাঁচ বছৰ ধৰি ফ্ৰান্স আৰু ডেনমাৰ্কত আই.এন.এক্স.এচ. (INXS) বেণ্ডৰ মুখ্য গায়ক মাইকেল হাটচেন্সৰ সৈতে সম্পৰ্কত আছিল আৰু একেলগে বসবাস কৰিছিল। অভিনেতা নৰ্মান ৰিডাছৰ সৈতেও তেওঁৰ পাঁচবছৰীয়া এক সম্পৰ্ক আছিল; তেওঁলোকৰ মিংগাছ (জন্ম অক্টোবৰ ১৯৯৯) নামৰ এজন পুত্ৰ সন্তান আছে। ২০০৩ চনত তেওঁলোকৰ বিচ্ছেদ হয়। পৰৱৰ্তী সময়ত তেওঁ ২০১১ চনৰপৰা ২০১৫ চনলৈকে ইণ্টাৰপ’ল বেণ্ডৰ গায়ক পল বেংকছৰ সৈতে সম্পৰ্কত আছিল। ক্ৰীষ্টেনচেন ফুটবল খেলুৱৈ অলিভাৰ চনেৰ পেহীয়েক। ফুটবলৰ উপৰি চনেয়ে তেওঁৰ পেহীয়েকৰ দৰেই এগৰাকী ফেশ্বন মডেল হিচাপেও কাম কৰিছিল।

ক্ৰীষ্টেনচেনৰ ক’পেনহেগেনত এটা এপাৰ্টমেণ্ট আৰু নিউয়ৰ্কৰ কেটস্কিলত এটা ঘৰ আছে। তেওঁ মেনহাটানত বাস কৰে, য’ত তেওঁ এখন মৰিছ মাইনৰ (Morris Minor) গাড়ী চলায়। ২০০৭ চনত তেওঁ মোনাকোত বসবাস কৰি থকা বুলি জনাইছিল।

২০২৫ চনৰ আগষ্ট মাহত মেনহাটানৰ চেলছি অঞ্চলত এগৰাকী মহিলাক আক্ৰমণ কৰাৰ অভিযোগত নিউয়ৰ্ক চহৰত তেওঁৰ পুত্ৰ মিংগাছক গ্ৰপ্তাৰ কৰা হয়। ইয়াৰ পূৰ্বে ২০২২ চনতো এগৰাকী মহিলাক আক্ৰমণ কৰাৰ গোচৰত মিংগাছে নিজৰ দোষ স্বীকাৰ কৰিছিল।

## সন্মান আৰু বঁটা
২০২৪ চনত হেলেনা ক্ৰীষ্টেনচেনক ৰাষ্ট্ৰসংঘত 'ৱমেনছ এণ্ট্ৰপ্ৰিনিউয়াৰশ্বিপ ডে অৰ্গেনাইজেশ্যন মডেল পায়নিয়াৰ বঁটা' প্ৰদান কৰা হয়। তেওঁৰ অৱদানসমূহ আমেৰিকা যুক্তৰাষ্ট্ৰৰ কংগ্ৰেছেও স্বীকৃতি দিছে আৰু অধিকাৰিকভাৱে কংগ্ৰেছৰ ৰেকৰ্ডত লিপিবদ্ধ কৰিছে।

## তথ্যসূত্ৰ
 

## বাহ্যিক সংযোগ

*
*Helena Christensen at EBA Artist Listings
*Helena Christensen: ''"Journey in fashion, from being Victoria's Secret Angel to working behind the lens"'' Interview with MEAWW

শ্ৰেণী:ডেনমাৰ্কৰ ব্যক্তি
শ্ৰেণী:মডেল
শ্ৰেণী:ফটোগ্ৰাফাৰ
শ্ৰেণী:সৌন্দৰ্য প্ৰতিযোগী
লুচিয়া অলডানা

**কাৰমেন লুচিয়া অলডানা ৰোলডান** (জন্ম: ৯ মাৰ্চ ১৯৯২) এগৰাকী কলম্বিয়ান মডেল আৰু সৌন্দৰ্য প্ৰতিযোগিতাৰ খিতাপ বিজয়ী, যিয়ে **মিছ কলম্বিয়া ২০১২** খিতাপ জয় কৰিছিল। অলডানাই মিছ ইউনিভাৰ্ছ ২০১৩ ত কলম্বিয়াক প্ৰতিনিধিত্ব কৰিছিল। তেওঁৰ পৰৱৰ্তী মিছ কলম্বিয়া পউলিনা ভেগাই মিছ ইউনিভাৰ্ছ ২০১৪ জয় কৰাৰ পূৰ্বে অলডানা আছিল কলম্বিয়াৰ খিতাপবিহীন ধাৰাৰ অন্তিমগৰাকী প্ৰতিনিধি।

## প্ৰাৰম্ভিক জীৱন
অলডানা কলম্বিয়াৰ কেলিৰ এক নিম্ন মধ্যবিত্ত পৰিয়ালত ডাঙৰ-দীঘল হৈছিল। তেওঁ গৃহিণী মাৰিয়া কন্সৱেলো ৰোলডান আৰু অধিবক্তা হেক্টৰ অলডানাৰ পাঁচটা সন্তানৰ ভিতৰত আটাইতকৈ সৰু। অলডানাই চৰকাৰী বিদ্যালয় ইনষ্টিটিউট' টেকনিক' ইণ্ডাষ্ট্ৰিয়েলৰ পৰা শিক্ষা সমাপ্ত কৰিছিল। তেওঁ শৈশৱত কেথলিক হিচাপে ডাঙৰ-দীঘল হৈছিল যদিও ২০০৩ চনত ১১ বছৰ বয়সৰ পৰা তেওঁৰ পৰিয়াল কেলিৰ 'আভিভাণ্ডো লা ফে' নামৰ এখন প্ৰটেষ্টাণ্ট গীৰ্জাৰ সদস্য হয়। অলডানাই নিজকে প্ৰটেষ্টাণ্ট হিচাপে চিনাকি দিয়ে।

## শিক্ষা
সৌন্দৰ্য প্ৰতিযোগিতাত বিজয়ী হোৱাৰ সময়লৈকে তেওঁ 'ইউনিভাৰ্চিডাড অটোনোমা ডি অক্সিডেণ্ট'ত সাংবাদিকতা বিষয়ত স্নাতক বৰ্ষৰ অধ্যয়ন কৰি আছিল। তেওঁৰ এটা ডাঙৰ সপোন হৈছে এটা টেলিভিছন অনুষ্ঠানৰ প্ৰযোজক আৰু পৰিচালক হোৱা।

## মিছ কলম্বিয়া
২০১২ চনৰ ১২ নৱেম্বৰ, সোমবাৰে নিশা কাৰ্টাজেনা ডি ইণ্ডিয়াছৰ কনভেনচন চেন্টাৰ জুলিঅ' চিজাৰ টুৰ্বে আয়ালাৰ গেথচেমেন প্ৰেক্ষাগৃহত অনুষ্ঠিত মিছ কলম্বিয়া সৌন্দৰ্য প্ৰতিযোগিতাৰ ৭৮ সংখ্যক সংস্কৰণত মিছ ভাল্লে লুচিয়া অলডানাক মিছ কলম্বিয়া ২০১১-ৰ বিজয়ী ডেনিয়েলা আলভাৰেজে মিছ কলম্বিয়া ২০১২-ৰ মুকুট পিন্ধায়। ইয়াৰ পিছত তেওঁ ৰাছিয়াৰ মস্কোত অনুষ্ঠিত মিছ ইউনিভাৰ্ছ ২০১৩-ত অংশগ্ৰহণ কৰিছিল, কিন্তু ছেমি ফাইনেলত স্থান লাভ কৰিবলৈ সক্ষম নহ’ল।

## তথ্যসূত্ৰ

## বাহ্যিক সংযোগ
* মিছ কলম্বিয়াৰ আনুষ্ঠানিক ৱেবছাইট

শ্ৰেণী:মডেল
শ্ৰেণী:সৌন্দৰ্য প্ৰতিযোগী